AN COIMISIÚN EORPACH An Bhruiséil,8.2.2022 COM(2022) 46 final 2022/0032(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena mbunaítear creat beart chun éiceachóras leathsheoltóirí na hEorpa a neartú (an Ionstraim Eorpach um Shliseanna) (Téacs atá ábhartha maidir le LEE)



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá sliseanna leathsheoltóra an-tábhachtach don gheilleagar digiteach. Is le sliseanna is féidir táirgí digiteacha a chur ag oibriú: ó fhóin chliste agus gluaisteáin, go feidhmchláir agus bonneagair ríthábhachtacha i réimse na sláinte, an fhuinnimh, na cumarsáide agus an uathoibrithe go dtí an chuid is mó d’earnálacha eile na tionsclaíochta. Tá siad ríthábhachtach freisin do theicneolaíochtaí na todhchaí, lena n‑áirítear an chumarsáid intleachta saorga (IS) agus 5G/6G. Níl ann do chúrsaí digiteacha gan sliseanna. Le bliain anuas, tá bristeacha i soláthar sliseanna feicthe san Eoraip, rud a d’fhág go raibh ganntanais i roinnt earnálacha eacnamaíocha agus go bhféadfadh iarmhairtí tromchúiseacha a bheith ann don tsochaí. Tá go leor earnálacha Eorpacha, lena n‑áirítear an earnáil mótarfheithiclí, earnáil na cumarsáide agus earnáil na sláinte mar aon le hearnálacha straitéiseacha amhail earnáil na cosanta, na slándála agus an spáis, á gcur i mbaol mar gheall na bristeacha soláthair sin. San am céanna, tá sliseanna bréige ar an margadh, rud a chuireann slándáil gaireas agus córas leictreonach i mbaol. Léirigh an ghéarchéim atá ann faoi láthair laigí struchtúracha i slabhraí luacha Eorpacha. Mar gheall ar an nganntanas leathsheoltóirí ar fud an domhain, léiríodh spleáchas na hEorpa ar sholáthar ó líon teoranta cuideachtaí agus limistéar geografach, agus a leochaileacht i leith srianta ar onnmhairiú ó thríú tíortha agus briseadh eile sa chomhthéacs geopholaitiúil atá ann faoi láthair. Ina theannta sin, táthar ag cur leis an spleáchas sin mar gheall ar na bacainní suntasacha ar thabhairt isteach agus ar dhéine caipitil na hearnála. Mar shampla, is gá na sliseanna is cumhachtaí ar bhonn ríomhaireachtúil a mhonarú go dtí cúpla nanaiméadar (nm). Chun na saoráidí sin a thógáil, is gá infheistíocht tosaigh EUR 15 billiún ar a laghad agus teastaíonn 3 bliana chun ullmhacht táirgeachta, a bhfuil táirgeacht leordhóthanach ag baint léi, a bhaint amach.. D’fhéadfadh an caiteachas a bhaineann leis na sliseanna sin a dhearadh a bheith idir EUR 0.5 billiún agus breis agus EUR 1.0 billiún. Tá déine an taighde agus na forbartha (T&F) san earnáil ard agus níos mó ná 15 %. Sa lá atá inniu ann, déanann gníomhaithe Eorpacha infheistíocht in T&F go príomha, ach ní leor a chuid infheistíochtaí maidir le torthaí a aistriú go sochair thionsclaíocha. Is cumasóir tábhachtach mionadúcháin i dteicneolaíochtaí leathsheoltóra é an T&F sin a theastaíonn chun sliseanna atá cumhachtach ar bhonn ríomhaireachtúil don chéad ghlúin eile a tháirgeadh. Tá eagraíochtaí taighde agus teicneolaíochta (ETTanna) den chéad scoth san Eoraip. In go leor cásanna, áfach, úsáidtear thorthaí T&F na hEorpa chun críoch tionsclaíocha lasmuigh den Aontas. Tá an tAontas láidir i ndearadh comhpháirteanna leathsheoltóirí le haghaidh leictreonaic chumhachta, radaimhinicíocht agus gairis analógacha, braiteoirí agus micririaltáin atá in úsáid go forleathan san earnáil mótarfheithiclí agus sa tionscal monaraíochta sa lá atá inniu ann. Níl sé chomh láidir céanna i ndearadh na loighce digití (próiseálaithe agus cuimhne), rud atá riachtanach de réir mar a éiríonn sonraí, IS agus nascacht níos forleataí. Chomh maith leis sin, tá an tAontas in áit an-mhaith ó thaobh na n‑ábhar agus an trealaimh is gá chun monarchana móra monaraithe sliseanna a rith, agus tá ról fíor-riachtanach feadh an tslabhra soláthair ag roinnt mhaith cuideachtaí Eorpacha. Tá earnálacha úsáideoirí tionsclaíocha láidre agus éagsúlaithe aige, e.g. an earnáil mótarfheithiclí, an uathoibrithe thionsclaíoch, an chúraim sláinte, an fhuinnimh, na cumarsáide, etc. Tá an comhoibriú ar feadh an tslabhra luacha lag, áfach. Is éard atá sa sciar iomlán de mhargadh domhanda na leathsheoltóirí atá ag an Aontas luach 10 % den mhargadh sin, sciar atá i bhfad faoi bhun a ualaigh eacnamaíoch. D’ainneoin an tsuímh láidir dhomhanda atá aige maidir le monarú ábhar agus trealaimh, tá an tAontas ag brath go mór ar sholáthraithe tríú tír chun sliseanna a dhearadh, a mhonarú, a phacáistiú, a thástáil agus a chóimeáil. Sa lá atá inniu ann, tá leathsheoltóirí an-tábhachtach do leasanna geostraitéiseacha láidre agus tá siad i gcroílár rás domhanda na teicneolaíochta. Tá fonn ar thíortha a soláthar a dhéanamh slán sna sliseanna is ardfhorbartha mar go n‑imríonn sé sin tionchar ar a n‑acmhainneacht ghníomhaithe (go heacnamaíoch, go tionsclaíoch agus go míleata) agus ar a n‑acmhainneacht dlús a chur leis an gclaochlú digiteach. Tá infheistíocht mhór á déanamh ag réigiúin mhóra uile an domhain agus tá bearta tacaíochta á gcur i bhfeidhm acu chun a gcumais táirgeachta a nuáil agus a neartú. Tá na sócmhainní ag an Aontas le bheith ina cheannaire tionsclaíoch i margadh sliseanna na todhchaí. Is é an uaillmhian atá aige an sciar táirgeachta ar domhan atá aige faoi láthair a mhéadú faoi dhó go luach 20 % faoi 2030. Is é an sprioc atá ann, ní hamháin spleáchais a laghdú, ach freisin na deiseanna eacnamaíocha a thapú mar go meastar go méadófar an margadh domhanda le haghaidh leathsheoltóirí faoi dhó roimh dheireadh na ndeacáide seo, rud a chuirfidh le hiomaíochas an éiceachórais leathsheoltóirí agus an tionscail i gcoitinne, trí tháirgí nuálacha do shaoránaigh Eorpacha. Tá treochtaí agus deiseanna nua sa mhargadh ag teacht chun cinn. Tá cuideachtaí leathsheoltóra ag comhdhearadh níos mó sliseanna saincheaptha le cuideachtaí úsáideora deiridh de réir a chéile chun feidhmíocht an chórais a fheabhsú trí optamú crua-earraí-bogearraí. Le IS, imeall-ríomhaireacht agus claochlú digiteach na n‑earnálacha tionsclaíocha, cuirtear deiseanna nua ar fáil maidir le hiomaíochas theicneolaíocht Eorpach agus ceannaireacht thionsclaíoch na todhchaí. San am céanna, tá an teicneolaíocht ag síorathrú. Leantar leis an mionadúchán breise i dtreo toisí nód is lú i dteicneolaíochtaí na bpróiseas príomhshrutha (FinFET agus FDSOI) ar aon dul le dlí Moore, agus san am céanna tá ardéileamh ar réitigh fhuinneamhéifeachtúla chun a áirithiú go bhfanfaidh an lorg próiseála a bhíonn ag síorfhás inbhuanaithe i gcónaí. Tá gealladh faoi na paraidímí ríomhaireachta atá ag teacht chun cinn, amhail ríomhaireacht néaramorfach agus teicneolaíochtaí candamacha, le haghaidh réimsí nua cur i bhfeidhm. Tá ábhair nua amhail Cairbíd Sileacain (SiC) agus Nítríd Ghailliam (GaN) fíor-riachtanach le haghaidh bainistiú cumhachta, e.g. an úsáid is fearr a bhaint as cumhacht ó cheallra, go háirithe le haghaidh feithiclí leictreacha de gach cineál agus giniúint fuinnimh in-athnuaite. Tá an meabhrán míniúcháin seo ag gabháil leis an togra le haghaidh Rialachán ó Pharlaimint na hEorpa agus ón gComhairle lena mbunaítear creat beart chun an t‑éiceachóras leathsheoltóirí san Aontas a neartú (an Ionstraim Eorpach um Shliseanna). Comhlíonann an togra gealltanas polaitiúil an Uachtaráin von der Leyen, a d’fhógair ina haitheasc ar Staid an Aontais 2021 gurb é is aidhm dó éiceachóras sliseanna Eorpach úrscothach a chruthú le chéile, éiceachóras a mbeidh an táirgeadh san áireamh ann. Sa Teachtaireacht a ghabhann leis an togra, mínítear bunfhís straitéiseach an togra sin chun éiceachóras leathsheoltóirí na hEorpa a neartú. Chun an fhís sin a bhaint amach, tá an Straitéis Eorpach um Shliseanna bunaithe ar chúig chuspóir straitéiseacha: ·Ba cheart don Eoraip an cheannaireacht atá aici i réimse an taighde agus na teicneolaíochta a neartú; ·Ba cheart don Eoraip a hacmhainneacht nuálaíochta féin a fhorbairt agus a threisiú i ndearadh, i monarú agus i bpacáistiú sliseanna ardfhorbartha, agus táirgí tráchtála a dhéanamh díobh;

·Ba cheart don Eoraip creat leormhaith a chur ar bun chun a hacmhainneacht táirgeachta a mhéadú go substaintiúil faoi 2030; ·Ba cheart don Eoraip aghaidh a thabhairt ar an ngéarghanntanas scileanna, tallann nua a mhealladh agus tacú le teacht chun cinn lucht saothair oilte; ·Ba cheart don Eoraip tuiscint dhomhain a fhorbairt ar shlabhraí soláthair domhanda leathsheoltóirí. Tá sé d’aidhm ag an togra cuspóir straitéiseach a bhaint amach, is é sin athléimneacht éiceachóras leathsheoltóirí na hEorpa a mhéadú agus a sciar den mhargadh domhanda a mhéadú. Tá sé d’aidhm aige freisin glacadh luath sliseanna nua ag earnáil tionsclaíochta na hEorpa a éascú agus cur lena cumas iomaíochta. Chuige sin, leis an tionscnamh, ní mór infheistíocht i saoráidí táirgeachta nuálacha a mhealladh, lucht saothair oilte a bheith aici, ach a bheith in ann, freisin, na sliseanna is ardfhorbartha a dhearadh agus a tháirgeadh lena saineofar na margaí a bheidh ann amach anseo, cumais a fhorbairt agus a bheith in ann dearaí nuálacha a thástáil agus a fhréamhshamhaltú trí línte píolótacha i ndlúthchomhar lena hearnálacha ingearacha tionsclaíocha. Is gá na bearta sin a dhéanamh, ach ní leor iad mura bhfuil cumas anailíseach ag an Aontas eolas lucht ceaptha beartas ar an slabhra luacha a mhéadú agus mura bhfuil sé in ann tairbhiú d’inniúlacht mhéadaithe chun freastal ar chomhleas an mhargaidh aonair i gcás géarchéime. Ní hé is cuspóir dó seo neamhthuilleamaíocht a bhaint amach, rud nach sprioc insroichte é. Ní mór dúinn ár láidreachtaí a neartú, láidreachtaí nua a fhorbairt agus oibriú le tríú tíortha i slabhra soláthair ina mbeidh idirthuilleamaíochtaí láidir i gcónaí. Maidir leis na cuspóirí sin a bhaint amach, beidh sé d’aidhm ag an togra an méid seo a leanas a dhéanamh: ·An Tionscnamh Sliseanna don Eoraip a bhunú chun tacú le fothú acmhainneachta teicneolaíochta agus nuálaíochta ar mórscála ar fud an Aontais ionas gur féidir teicneolaíochtaí leathsheoltóra agus candamacha úrscothacha agus den chéad ghlúin eile a fhorbairt agus a chur chun úsáide, ar teicneolaíochtaí iad lena dtreiseofar ard-dearadh, comhtháthú córas, cumas agus scileanna táirgeachta sliseanna an Aontais, lena n‑áirítear béim ar ghnólachtaí nuathionscanta agus ar ghnólachtaí atá ag méadú (colún 1, ‘an Tionscnamh Sliseanna don Eoraip’). Leis an Tionscnamh, go háirithe, forbrófar ardán deartha fíorúil chun acmhainneacht deartha na hEorpa a threisiú, ar ardán é a bheidh inrochtana ar théarmaí oscailte, neamh-idirdhealaitheacha agus trédhearcacha. Leis an ardán sin, spreagfar comhar leathan idir pobail úsáideoirí agus comhlachtaí dearthóireachta, gnólachtaí nuathionscanta agus FBManna, soláthróirí maoine intleachtúla (IP) agus soláthróirí uirlisí, dearthóirí, agus eagraíochtaí taighde agus teicneolaíochta (RTOnna), agus déanfaidh sé saoráidí deartha atá ann cheana agus saoráidí deartha nua a chomhtháthú le leabharlanna leathnaithe agus le huirlisí EDA. Tacóidh an Tionscnamh le línte píolótacha lena soláthrófar modh do thríú páirtithe faoi théarmaí oscailte, trédhearcacha agus neamh-idirdhealaitheacha chun a ndearaí táirgí a thástáil, a bhailíochtú agus a fhorbairt a thuilleadh. Le forbairt na hardlínte píolótacha nua, déanfar réidh don chéad ghlúin eile de chumais táirgeachta agus dá mbailíochtú. Thairis sin, leis an Tionscnamh, cuirfear le bunú ardacmhainneachtaí teicneolaíochta agus innealtóireachta chun dlús a chur le forbairt nuálaíoch sliseanna candamacha, e.g. i bhfoirm leabharlanna dearthóireachta le haghaidh sliseanna candamacha, línte píolótacha agus saoráidí tástála agus turgnamhaíochta. Tacóidh an Tionscnamh le líonra lárionad inniúlachta ar fud an Aontais a sholáthróidh saineolas do gheallsealbhóirí, lena n‑áirítear fiontair bheaga agus mheánmhéide (FBManna) is úsáideora deiridh, gnólachtaí nuathionscanta agus earnálacha ingearacha, agus a chuirfidh feabhas ar a gcuid scileanna. Le lárionaid inniúlachta éascófar rochtain oscailte, thrédhearcach agus neamh-idirdhealaitheach ar an mbonneagar dearthóireachta agus ar na línte píolótacha agus úsáid éifeachtach na mbonneagar agus na línte sin. Meallfaidh siad nuálaíocht agus tallann nua, ardoilte. Sa bhreis ar an Tionscnamh, maidir le gníomhaíochtaí chun rochtain ar mhaoiniú fiachais agus ar chothromas sa slabhra luacha leathsheoltóirí a éascú, a ndéantar cur síos orthu go comhchoiteann mar ‘an Ciste um Shliseanna’, ba cheart leis go dtacófar le héiceachóras leathsheoltóirí dinimiciúil athléimneach a fhorbairt trí dheiseanna a sholáthar ar infhaighteacht mhéadaithe chun tacú le fás gnólachtaí nuathionscanta, gnólachtaí atá ag méadú agus FBManna mar aon le hinfheistíochtaí ar fud an tslabhra luacha, lena n‑áirítear do chuideachtaí sna slabhraí luacha leathsheoltóirí a d’fhéadfadh baint a bheith acu le maoiniú measctha dá bhforáiltear leis an Tionscnamh. ·Creat a chruthú chun slándáil an tsoláthair a áirithiú trí infheistíochtaí agus acmhainneachtaí táirgeachta feabhsaithe a mhealladh i monarú leathsheoltóirí chomh maith le hardphacáistiú, tástáil agus cóimeáil trí Shaoráidí Táirgeachta Comhtháite ceannródaíocha agus trí Theilgcheárta Oscailte AE (colún 2, ‘Slándáil an tsoláthair’). Go háirithe, sainítear sa togra critéir chun cur chun feidhme tionscadal sonrach a éascú, tionscadail a chuireann le slándáil an tsoláthair leathsheoltóirí san Aontas. Chuige sin, déantar idirdhealú idir dhá chineál saoráidí ceannródaíocha, eadhon Saoráidí Táirgeachta Comhtháite agus Teilgcheártaí oscailte AE. Má éiríonn le hiarratas ó shaoráid ar aithint mar cheann den dá chineál saoráidí ceannródaíocha, leis an togra cuirtear de cheangal ar na Ballstáit a áirithiú go ndéanfar próiseáil éifeachtúil ar iarratais riaracháin a bhaineann le pleanáil, tógáil agus oibriú saoráide ceannródaíoch aitheanta. Mar fhreagairt ar an ngá atá ag méadú le slabhraí soláthair atá cibear-athléimneach, oibreoidh an Coimisiún i gcomhar leis na Ballstáit agus le gníomhaithe príobháideacha chun ceanglais earnálacha maidir le sliseanna iontaofa a shainaithint d’fhonn comhchaighdeáin agus deimhniú comhchoiteann a bhunú, mar aon le ceanglais chomhchoiteanna maidir le soláthar a fhorbrófar le tacaíocht ó na heagraíochtaí Eorpacha um chaighdeánú i gcás inarb iomchuí agus prionsabail an Chreata Reachtaigh Nua maidir le measúnú comhréireachta agus faireachas margaidh á gcur san áireamh. ·Sásra comhordúcháin a bhunú idir na Ballstáit agus an Coimisiún chun an comhar leis na Ballstáit agus ar fud na mBallstát a neartú, faireachán a dhéanamh ar sholáthar leathsheoltóirí, an t‑éileamh a mheas, ganntanais a thuar, gníomhachtú céime géarchéime a thionscnamh agus gníomhú trí bhosca uirlisí tiomnaithe beart (colún 3, ‘Faireachán agus Freagairt ar Ghéarchéimeanna’). •Comhsheasmhacht le forálacha beartais atá sa réimse beartais cheana Tá an togra seo ag teacht le fís dhigiteach fhoriomlán an Choimisiúin, le spriocanna agus le bealaí chun claochlú digiteach a dhéanamh ar an Aontas go rathúil faoi 2030 mar a cuireadh i láthair sa Teachtaireacht ón gCoimisiún ‘An Compás Digiteach 2030: an modh Eorpach le haghaidh na Deacáide Digití’ (‘an Teachtaireacht maidir le Compás Digiteach’) agus an togra ón gCoimisiún a tháinig ina dhiaidh sin le haghaidh an chláir Conair go dtí an Deacáid Dhigiteach, ina bhfuil an sprioc ar leith leagtha amach maidir le leathsheoltóirí. Tá sé beartaithe leis an togra seo cuidiú leis an Aontas le go mbeidh sé na cumais is gá aige chun a sprioc le haghaidh na bliana 2030 a bhaint amach. Tá an togra seo comhsheasmhach freisin leis an Teachtaireacht ón gCoimisiún lena nuashonraítear straitéis thionsclaíoch nua 2020 i mí na Bealtaine 2021 ina sainaithnítear réimsí spleáchas straitéiseach a bhféadfadh laigí amhail ganntanais soláthair a bheith ina dtoradh orthu. Tugtar aghaidh sa togra ar na dúshláin maidir le dearadh, monarú, pacáistiú, tástáil agus cóimeáil arna sainaithint sa Teachtaireacht agus sa doiciméad inmheánach oibre a ghabhann léi. Sa Teachtaireacht fógraíodh an Chomhghuaillíocht Thionsclaíoch um Próiseálaithe agus Teicneolaíochtaí Leathsheoltóra (an Chomhghuaillíocht) a bhfuil sé d’aidhm aici bearnaí i dtáirgeadh micrishliseanna a shainaithint chomh maith leis na forbairtí teicneolaíochta is gá chun go mbeidh rath ar chuideachtaí agus ar eagraíochtaí, chun cuidiú le hiomaíochas cuideachtaí, chun ceannasacht dhigiteach na hEorpa a mhéadú, agus chun aghaidh a thabhairt ar an éileamh atá ar an gcéad ghlúin eile de shliseanna agus próiseálaithe atá slán, fuinneamhéifeachtúil agus cumhachtach. I gcomhthéacs an Rialacháin seo, beidh ról comhairleach ag an gComhghuaillíocht. Tá an togra seo comhsheasmhach freisin le straitéis um chaighdeánú an Choimisiúin agus le Clár Oibre Bliantúil 2022 an Aontais um chaighdeánú Eorpach a glacadh an 2 Feabhra 2022. Tá sé beartaithe acu caighdeáin a fhorbairt chun sliseanna a dheimhniú ó thaobh slándála, barántúlachta agus iontaofachta de. Tá an togra seo comhsheasmhach freisin le cuspóirí Fhaireachlann an Aontais Eorpaigh um Theicneolaíochtaí Criticiúla, a bhfuil sé d’aidhm aici na spleáchais straitéiseacha dhigiteacha atá ag an Aontas faoi láthair nó a d’fhéadfadh a bheith ag an Aontas sa todhchaí a shainaithint agus rannchuidiú le neartú a cheannasachta digití.

Tugann an togra seo aghaidh ar dhúshláin earnáilsonracha agus uathúla an tslabhra soláthair leathsheoltóirí agus is tionscnamh ar leithligh é ón ‘Ionstraim Éigeandála le haghaidh an Mhargadh Aonair’ atá beartaithe agus a d’fhógair an Coimisiún ina straitéis tionsclaíochta nuashonraithe. Leis an togra seo cuirtear le cur chun feidhme an Dearbhaithe maidir le Tionscnamh Eorpach maidir le Próiseálaithe agus teicneolaíochtaí leathsheoltóra, arna shíniú ag 22 Bhallstát an 7 Nollaig 2020. Sa dearbhú, chomhaontaigh na 22 Bhallstát ‘iarrachtaí ar leith a dhéanamh chun an éiceachóras leathsheoltóirí a threisiú agus chun láithreacht thionsclaíoch a leathnú ar fud an tslabhra soláthair.’ chomhaontaigh na Ballstáit freisin obair i dtreo comhchaighdeán agus, i gcás inarb iomchuí, deimhniú le haghaidh leictreonaic iontaoibhe, chomh maith le ceanglais chomhchoiteanna le haghaidh soláthair sliseanna agus córas leabaithe a bheidh slán i bhfeidhmeanna atá ag brath ar an teicneolaíocht sliseanna nó a bhaineann úsáid forleathan aisti. Tá an togra seo comhsheasmhach leis na cuspóirí sin. Sa bhreis air sin, tá an togra i gcomhréir leis an Teachtaireacht a tháinig amach le déanaí dar teideal ‘beartas iomaíochta atá oiriúnach do dhúshláin nua’, ina n‑aithníonn an Coimisiún go bhféadfadh sé ‘é a bheartú tacaíocht phoiblí a fhormheas chun na bearnaí cistiúcháin a d’fhéadfadh a bheith ann san éiceachóras leathsheoltóirí a líonadh go háirithe chun saoráidí Eorpacha ceannródaíocha a bhunú san Aontas, bunaithe ar Airteagal 107(3) CFAE. Ní mhór an chabhair sin a bheith faoi réir coimircí láidre chun a áirithiú go mbeidh gá le cabhair, go mbeadh sí iomchuí agus comhréireach agus go n‑íoslaghdófaí saobhadh iomaíochta míchuí, agus go ndéanfaí na tairbhí a roinnt go forleathan agus gan idirdhealú ar fud gheilleagar na hEorpa.’ Leis an Tionscnaimh Sliseanna don Eoraip, déanfar acmhainní a chomhthiomsú ón Aontas, ó na Ballstáit agus ó thríú tíortha a bhfuil baint acu leis na Cláir de chuid an Aontais atá ann cheana, mar aon leis an earnáil phríobháideach. Cuirfear na gníomhaíochtaí faoin Tionscnamh Sliseanna don Eoraip chun feidhme go príomha tríd an gComhghnóthas um Shliseanna, i.e. an Comhghnóthas Eochairtheicneolaíochtaí Digiteacha atá ann faoi láthair arna leasú agus arna athainmniú. Leis an gComhghnóthas sin, soláthraítear tacaíocht fhairsing faoi láthair do thaighde tionscalbhunaithe, d’fhorbairt teicneolaíochta agus do nuálaíocht i réimse na gcomhpháirteanna agus na gcóras leictreonach, agus i réimse na dteicneolaíochtaí bogearraí agus córas gaolmhara. Beidh na gníomhaíochtaí sin mar chuid den Tionscnamh Sliseanna don Eoraip. Cuireann an Tionscnamh Sliseanna don Eoraip le cúig chuspóirí an chláir don Eoraip Dhigiteach, lena dtacaítear le fothú acmhainneachta digití i bpríomhréimsí digiteacha ina bhfuil teicneolaíocht leathsheoltóra mar bhonn le gnóthachain feidhmíochta, lena n‑áirítear an Ríomhaireacht Ardfheidhmíochta, an Intleacht Shaorga agus an Chibearshlándáil, mar aon le forbairt scileanna agus cur chun úsáide mol nuálaíochta digití. Leis an Tionscnamh Sliseanna don Eoraip trí Chuspóir Sonrach 6 nua, ar ceart fócas téamach a bheith aige ar theicneolaíochtaí leathsheoltóra, déanfar infheistíocht i bhfothú acmhainneachta chun cumais ardtaighde, dearthóireachta, táirgeachta agus comhtháthaithe córas a threisiú i dteicneolaíochtaí leathsheoltóra úrscothacha agus den chéad ghlúin eile. Cuireann an Tionscnamh Sliseanna don Eoraip leis an gclár Fís Eorpach freisin agus comhlánaíonn sé í, rud a chuireann tacaíocht ar fáil do thaighde atá á spreagadh ag an lucht acadúil, d’fhorbairt teicneolaíochta agus do nuálaíocht i réimse na leathsheoltóirí. Díreofar leis an Tionscnamh ar thacaíocht a thabhairt d’infheistíocht i mbonneagair thaighde, forbartha agus nuálaíochta atá ar fáil ar bhonn trasteorann agus atá inrochtana go hoscailte, agus ar bonneagair iad atá bunaithe san Aontas, chun gur féidir teicneolaíochtaí leathsheoltóra a fhorbairt ar fud na hEorpa. Féadfar teicneolaíochtaí leathsheoltóra nua ó ghníomhaíochtaí taighde agus nuálaíochta a dtacaíonn Fís Eorpach leo a ghlacadh agus a chur chun úsáide de réir a chéile trí chodanna fothaithe acmhainneachta an Tionscnaimh Sliseanna don Eoraip. Os a choinne sin, cuirfear acmhainní teicneolaíochta an Tionscnaimh ar fáil don phobal taighde agus nuálaíochta, lena n‑áirítear le haghaidh gníomhaíochtaí a fhaigheann tacaíocht ó Fhís Eorpach; Soláthraítear an togra seo i bhfianaise na ndeiseanna a chuirtear ar fáil leis an gclár InvestEU agus an rannchuidiú suntasach le claochlú digiteach a sholáthraítear leis an tSaoráid Téarnaimh agus Athléimneachta, a gcaithfidh ar a laghad 20 % de na cistí rannchuidiú le cuspóirí digiteacha lena n‑aghaidh. Tá an togra seo comhsheasmhach freisin le Straitéis an Aontais um an Aontas Slándála. D’fhonn dlús a chur le cur chun feidhme na ngníomhaíochtaí, foráiltear leis an Tionscnamh Sliseanna don Eoraip ionstraim nua dlí – an Cuibhreannas Eorpach um Bonneagar Sliseanna (ECIC) – a forbraíodh go sonrach chun an chomhbhaint dhlíthiúil a shimpliú idir comhaltaí an chuibhreannais phríobháidigh phoiblí, lena n‑áirítear ETTanna go háirithe, agus chun struchtúr a chur ar an gcomhbhaint sin agus chun idirphlé struchtúrach leis an gCoimisiún a sholáthar chun na gníomhaíochtaí faoin Tionscnamh a chur chun feidhme. Is ar bhonn deonach a bheidh an ionstraim dlí nua seo agus comhlánóidh sí bosca uirlisí an Aontais d’ionstraimí dlíthiúla éagsúla eile, lena n‑áirítear an Cuibhreannas Eorpach um Bonneagar Digiteach15, lenar féidir cistiú ó na Ballstáit, ó bhuiséad an Aontais, agus ó infheistíochtaí príobháideacha a chomhcheangal. Nuair a bheidh cuibhreannas poiblí-príobháideach á bhunú ag eintitis dhlíthiúla chun críoch na ngníomhaíochtaí cur chun feidhme faoin Tionscnamh, beidh rogha acu as measc na n‑ionstraimí dlí atá ar fáil de chuid an Aontais a oirfidh níos fearr do shainfheidhm, do chomhdhéanamh agus do bhunú cuibhreannais ar leith. Maidir leis an gComhghnóthas um Shliseanna, a bhfuil sé de chúram air gníomhaíochtaí áirithe a chur chun feidhme go foriomlán faoin Tionscnamh seo, féadfaidh sé, faoi na coinníollacha dá bhforáiltear in Airteagal 134 den Togra ón gCoimisiún le haghaidh Rialachán ón gComhairle lena leasaítear Rialachán (AE) 2021/2085 lena mbunaítear na Comhghnóthais faoin gclár Fís Eorpach, a mhéid a bhaineann leis an gComhghnóthas um Shliseanna, foráil a dhéanamh go bhféadfaidh eintitis dhlíthiúla atá ag comhoibriú laistigh de chuibhreannas, agus iad sin amháin, gníomhaíochtaí áirithe a chur i gcrích, ar eintitis dhlíthiúla iad a fhéadfar a struchtúrú i bhfoirm Cuibhreannais Bonneagair um Sliseanna, nó aon ionstraim dlí eile de chuid an Aontais atá ar fáil chun cuibhreannas a fhoirmiú. •Comhsheasmhacht le beartais eile de chuid an Aontais Is féidir leis na bearta atá beartaithe tacú le cuid de phríomhbheartais an Aontais, amhail an Comhaontú Glas don Eoraip. Is cumasóirí cumhachtacha i gcomhair an aistrithe inbhuanaitheachta iad teicneolaíochtaí leathsheoltóra a chur i bhfeidhm, agus le haghaidh teicneolaíochtaí digiteacha i gcoitinne, agus d’fhéadfadh táirgí nua agus bealaí oibre níos éifeachtúla agus níos éifeachtaí a bheith mar thoradh orthu lena rannchuidítear le cuspóirí an Chomhaontaithe Ghlais. D’fhéadfadh bristeacha soláthair leathsheoltóirí agus spleáchas ar réigiúin eile moill a chur ar aistriú inbhuanaitheachta earnálacha na hEorpa a bhaineann tairbhe as réitigh dhigiteacha. Chun aghaidh a thabhairt ar na bristeacha agus ar na spleáchais, leis an togra neartaítear acmhainneacht táirgeachta leathsheoltóirí na hEorpa. I gcás inarb infheidhme, ba cheart saoráidí a bheith i gcomhréir go hiomlán leis na ceanglais a eascraíonn ó reachtaíocht an Aontais amhail ceanglais a bhaineann le measúnú ar an tionchar ar an gcomhshaol, astaíochtaí san aer, san uisce agus san ithir, lena n‑áirítear riosca agus cosc tionóiscí tionsclaíocha, agus féachaint le hardéifeachtúlacht fuinnimh, acmhainní agus uisce a áirithiú. Chun an acmhainneacht táirgeachta a neartú, ní mór saoráidí monaraíochta leathsheoltóirí a chur ar bun go tapa, ar féidir a mheas go heisceachtúil go bhfuil leas sáraitheach poiblí ag baint leo, i gcás inar gá sin le haghaidh maoluithe i nósanna imeachta deonaithe ceadanna, lena n‑áirítear i measúnuithe áirithe comhshaoil, ar an gcoinníoll go gcomhlíontar na coinníollacha eile a leagtar amach sna forálacha ábhartha. San am céanna, cuimsítear leis an gcoincheap ‘ceannródaíoch’ cáilíocht fhéideartha a bheadh bunaithe freisin ar fheidhmíocht fuinnimh nó chomhshaoil na saoráide atá beartaithe. Tá a lorg comhshaoil féin ag teicneolaíochtaí digiteacha, nuair a mhonaraítear iad agus nuair a úsáidtear iad araon, lena n‑áirítear scaoileadh gás ceaptha teasa fluairínithe le linn na monaraíochta go dtí a dtomhaltas fuinnimh suntasach chun iad a tháirgeadh agus le linn a n‑úsáide. Is í earnáil na teicneolaíochta faisnéise agus cumarsáide (TFC) is cúis le 5-9 % d’úsáid leictreachais iomlán an domhain agus breis agus 2 % de na hastaíochtaí ar fad. Na lárionaid sonraí amháin a bhí freagrach as 2.7 % den éileamh ar leictreachas in 2018 laistigh den Aontas agus beidh an t‑éileamh sin cothrom le 3.21 % faoi 2030, má leantar leis an bhforbairt ar an gconair reatha. Ní mór an tomhaltas fuinnimh sin a laghdú. Leis an togra, agus go háirithe maidir le saoráidí dearthóireachta agus línte píolótacha a bhunú faoi cholún 1, déanfar próiseálaithe ísealchumhachta nua a dhearadh, a thástáil agus a bhailíochtú. Is iad na próiseálaithe na croí-chomhpháirteanna de fhreastalaithe a láimhseálann an t‑ualach oibre ríomhaireachtúil i lárionaid sonraí. Tá na milliúin freastalaithe den chineál sin sna lárionaid sonraí níos mó agus d’fhéadfadh feabhsuithe ar thomhaltas cumhachta próiseálaithe tionchar mór a imirt ar thomhaltas foriomlán cumhachta lárionaid sonraí. Is cuidiú freisin iad na sliseanna sin a bhfuil lorg íseal fuinnimh acu chun an tAontas a shuí mar cheannaire i dteicneolaíochtaí digiteacha inbhuanaithe. Cuireann an togra le cuspóirí codanna den phacáiste Oiriúnach do 55 ina ndírítear ar fheithiclí agus breoslaí níos glaine a chur chun cinn ar bhealach atá neodrach ó thaobh na teicneolaíochta de. Is é is aidhm don athbhreithniú ar na caighdeáin astaíochtaí CO2 i gcomhair gluaisteáin agus veaineanna nua astaíochtaí gás ceaptha teasa na bhfeithiclí sin a laghdú a thuilleadh, rud a sholáthródh conair shoiléir réalaíoch i dtreo soghluaisteacht astaíochtaí nialasacha. Tá méadú ag teacht cheana féin ar éileamh tomhaltóirí ar fheithiclí astaíochtaí nialasacha, mar shampla feithiclí atá inluchtaithe go leictreach. De ghnáth, bíonn níos mó ná dhá oiread mhéid an ábhair leathsheoltóra in aghaidh na feithicle ag feithiclí atá inluchtaithe go leictreach ná mar atá ag gluaisteáin a bhfuil innill dócháin inmheánaigh acu. Tá teicneolaíochtaí ardphacáistithe ag éirí níos tábhachtaí chun aghaidh a thabhairt ar na ceanglais mhéadaitheacha maidir le cumhacht agus éifeachtúlacht fuinnimh atá ag feithiclí leictreacha. Dá bhrí sin, tá sin comhsheasmhach le cuspóirí an phacáiste Oiriúnach do 55. Tá an togra i gcomhréir leis an bPlean Gníomhaíochta don Gheilleagar Ciorclach, ina sainaithnítear leictreonaic agus TFC mar phríomhshlabhra luacha agus ina bhfógraítear Tionscnamh Leictreonaice Ciorclach a chuimseoidh ‘bearta rialála le haghaidh leictreonaice agus TFC lena n‑áirítear fóin phóca, táibléid agus ríomhairí glúine faoin Treoir maidir le hÉicidhearthóireacht ionas go mbeidh gairis deartha le haghaidh éifeachtúlachta agus marthanachta fuinnimh, indeisiú, uasghrádú, cothabhála, athúsáide agus athchúrsála’. Ach táirgí leictreonacha a choinneáil in úsáid ar feadh tréimhse níos faide, trí dhearadh le haghaidh seirbhísí marthanachta agus uasghrádaithe, laghdófar rátaí athsholáthair agus an gá atá le táirgí nua. Is féidir ábhair micrishliseanna a aisghabháil ó dhramhaíl leictreonach; mar shampla, tá sé indéanta go teicniúil ábhair leathsheoltóra cumaisc a athchúrsáil, cé nach bhfuil iontu faoi láthair ach méideanna an-bheag. Leis an Tionscnamh um Tháirgí Inbhuanaithe, bunaithe ar raon feidhme na Treorach maidir le hÉicidhearthóireacht a leathnú, beifear in ann na ceanglais sin a chur ar fáil. Tá féidearthachtaí éagsúla á n‑imscrúdú ag an gCoimisiún freisin maidir le scéimeanna glactha ar ais agus díolacháin le haghaidh ríomhtháirgí tomhaltóra, chun soláthar na ngaireas úsáidte atá feidhmiúil a mhéadú. Agus an digitiú agus an leictriú ag dul i méid, cuireann sliseanna atá fuinneamhéifeachtúil le beartais eile chomh maith, lena n‑áirítear beartais maidir le monarú tionsclaíoch, iompar agus fuinneamh, e.g. an Plean Gníomhaíochta um Dhigitiú Earnáil an Fhuinnimh atá ar an mbealach. Meastar go dtiocfaidh méadú faoi dhó ar an éileamh ar theicneolaíochtaí leathsheoltóra faoi cheann 10 mbliana. Tá níos mó agus níos mó sliseanna leabaithe i róbait, agus i meaisíní monaraíochta in earnálacha na tionsclaíochta agus na talmhaíochta, ach i bhfeithiclí iompair agus i ngairis eile freisin. Toisc go bhfuil an togra dírithe ar úsáid chliste sliseanna agus teicneolaíochtaí digiteacha eile, agus ar tháirgeadh sliseanna atá níos fuinneamhéifeachtúla, tá an togra comhsheasmhach le roinnt beartais earnálacha agus rannchuidíonn sé leo. 2.BUNÚS DLÍ, COIMHDEACHT AGUS COMHRÉIREACHT •Bunús dlí Leis an Rialachán seo, saothraítear dhá chuspóir shonracha ar leith, ar codanna riachtanacha iad dá chuspóir ginearálta creat comhleanúnach a bhunú chun éiceachóras leathsheoltóirí an Aontais a neartú. Is é céad chuspóir sonrach an Rialacháin, atá mar bhun le colún 1, acmhainneachta móra nuálaíochta a chruthú agus cumais teicneolaíochta leormhaithe a chruthú i dtionscal na leathsheoltóirí chun dlús a chur leis an nuálaíocht agus iad a chur in oiriúint don nuálaíocht. Ina theannta sin, is é is aidhm don Rialachán athléimneacht agus slándáil soláthair an Aontais i réimse na dteicneolaíochtaí leathsheoltóra a mhéadú trí thacú le hinfheistíocht in ardmhonaraíocht leathsheoltóirí agus comhordú a dhéanamh uirthi (colún 2) agus trí fhaireachán comhordaithe agus freagairt ar ghéarchéimeanna a chumasú (colún 3).

Is iad Airteagal 173(3), Airteagal 182(1) agus Airteagal 183 den Chonradh ar Fheidhmiú an Aontais Eorpaigh (CFAE) bunús dlí an tionscnaimh seo. Foráiltear le hAirteagal 173(3) go bhféadfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach agus tar éis dóibh dul i gcomhairle le Coiste Eacnamaíoch agus Sóisialta na hEorpa, bearta sonracha a chinneadh chun tacú le gníomhaíochtaí atá déanta sna Ballstáit chun na dálaí is gá ar mhaithe le hiomaíochas agus acmhainneacht nuálaíochta an Aontais a áirithiú agus chun oiriúnú an tionscail d’athruithe struchtúracha a eascraíonn as sraitheanna nuálaíochta gasta a áirithiú. Is iomchuí an bunús dlí sin, maidir leis an gcuid is mó de na gníomhaíochtaí a dhéantar faoin Tionscnamh, ós rud é go bhfuil sé mar aidhm le colún 1 den Rialachán seo dlús a chur le táirgeadh leathsheoltóirí i dtionscal an Aontais, ceannasacht i sa slabhra soláthair leathsheoltóirí a threisiú, acmhainneachtaí tionsclaíocha a threisiú, forbairt gnólachtaí nuathionscanta nuálacha agus FBManna a éascú, agus infheistíochtaí nua sa nuálaíocht agus san fhorbairt theicneolaíoch a spreagadh. I bhfianaise chineál leathan an Tionscnaimh, tá sé bunaithe freisin ar an Teideal ‘Taighde agus forbairt theicneolaíoch agus an spás’ (Airteagal 182(1) agus Airteagal 183 CFAE). Is é Airteagal 114 CFAE an bunús dlí iomchuí don dara cuspóir, agus is é is bun le colúin 2 agus 3. Is é is aidhm do cholúin 2 agus 3 den togra seo creat dlíthiúil comhchuibhithe a chruthú chun athléimneacht agus slándáil soláthair an Aontais a mhéadú. Tá úsáid leathsheoltóirí ríthábhachtach do roinnt earnálacha eacnamaíocha agus feidhmeanna sochaíocha san Aontas agus, dá bhrí sin, tá soláthar athléimneach fíor-riachtanach d’fheidhmiú an mhargaidh inmheánaigh. Dá bhrí sin, ní mór aon bhriseadh soláthair a thuar agus aghaidh a thabhairt air gan mhoill chun feidhmiú cobhsaí na n‑earnálacha straitéiseacha iartheachtacha a chaomhnú. I bhfianaise an tionchair eacnamaíoch shuntasaigh atá ag an nganntanas leathsheoltóirí atá ann faoi láthair, is dócha go dtionscnódh na Ballstáit bearta rialála chun aghaidh a thabhairt ar leochaileachtaí struchtúracha san earnáil as ar eascair an ganntanas atá ann faoi láthair nó chun freagairt ar ghanntanais a bheidh ann amach anseo i gcásanna géarchéime agus chun iad a mhaolú. Cé go bhfuil siad leordhóthanach d’fhonn aghaidh a thabhairt ar easnaimh ar an leibhéal náisiúnta, d’fhéadfadh freagairt neamhleanúnach bheith i gceist leis na bearta rialála sin maidir leis an ngá athléimneacht a neartú agus aghaidh a thabhairt ar ghéarchéimeanna a d’fhéadfadh a bheith ann sa mhargadh inmheánach, rud d’fhéadfadh ilroinnt na hearnála a bheith ina toradh air. D’fhonn bearta comhordaithe a chumasú chun athléimneacht a fhorbairt, tá gá le rialacha comhchuibhithe chun cur chun feidhme tionscadal sonrach a éascú, ar tionscadail iad a chuireann le slándáil soláthair leathsheoltóirí san Aontas (colún 2). Ba cheart an sásra um fhaireachán agus freagairt ar ghéarchéimeanna (colún 3) atá beartaithe a bheith aonfhoirmeach chun cur chuige comhordaithe a chumasú maidir le hullmhacht an tslabhra luacha leathsheoltóirí trasteorann le haghaidh géarchéimeanna. Déantar foráil sa togra maidir leis an struchtúr rialachais iomchuí agus maidir leis an gcomhar iomchuí idir na Ballstáit ar leibhéal an Aontais, rud a thacóidh, dá bhrí sin, le hiontaobhas, le nuálaíocht agus le fás sa mhargadh inmheánach. Dá bhrí sin, is bunús dlí ábhartha é Airteagal 114 CFAE le haghaidh cholúin 2 agus 3 chun feidhmiú cuí an mhargaidh inmheánaigh a áirithiú. Ní féidir bonn cirt a thabhairt don dá chuspóir thuas le hAirteagail eile CFAE ná le gach airteagal ina aonar. Níl Airteagal 122 CFAE ábhartha, toisc nach bhforáiltear ann do bhunús don dá chuspóir agus níl sé comhoiriúnach le hAirteagal 114 ná le hAirteagal 173 CFAE. Soláthraítear na gnéithe atá beartaithe in aon ghníomh amháin, ós rud é gurb ionann na bearta uile agus cur chuige comhleanúnach chun aghaidh a thabhairt, ar bhealaí éagsúla, ar an ngá atá le héiceachóras leathsheoltóirí an Aontais a neartú. •Coimhdeacht (i gcás inniúlacht neamheisiach) Ní fhéadfaidh na Ballstáit cuspóirí an togra a bhaint amach agus iad ag gníomhú astu féin, de bhrí gur de chineál trasteorann atá na fadhbanna agus nach bhfuil siad teoranta do Bhallstáit aonair ná d’fhothacar Ballstát. Dírítear sna gníomhaíochtaí atá beartaithe ar réimsí ina bhfuil breisluach inléirithe trí ghníomhú ar leibhéal an Aontais mar gheall ar scála, luas agus raon feidhme na n‑iarrachtaí is gá. Chun freagairt chuimsitheach a thabhairt ar an ngéarchéim leathsheoltóra, tá gá le gníomhaíocht chomhpháirteach chomhordaithe thapa ó gheallsealbhóirí éagsúla, agus i gcomhar leis na Ballstáit. Ní fhéadfadh aon Bhallstát aonair an méid sin a bhaint amach as a thionscnamh féin. Ina theannta sin, i bhfianaise chastacht an éiceachórais leathsheoltóirí, is é iarmhairt spleáchais struchtúracha an Aontais agus ganntanais soláthair an Aontais gur fearr is féidir aghaidh a thabhairt ar na saincheisteanna sin trí idirghabháil ar leibhéal an Aontais. Is léir gurb é gníomhaíocht ar leibhéal an Aontais is fearr is féidir gníomhaithe Eorpacha a thiomáint i dtreo fís choiteann agus straitéis choiteann cur chun feidhme. Tá sé sin ríthábhachtach chun barainneachtaí scála agus raon feidhme a ghiniúint, agus chun an mhais chriticiúil is gá le haghaidh acmhainneachtaí úrscothacha, rud a dhéanfadh deighilt na n‑iarrachtaí, ‘rásaí fóirdheontais agus réitigh náisiúnta fho-optamacha a theorannú, i gcás nach ndéanfaí iad a sheachaint. Tá gá le gníomhaíocht Aontais maidir leis na réimsí a dtugtar aghaidh orthu sa togra seo trí bhíthin na dtrí cholún. ·Maidir leis an gcéad cholún (‘an Tionscnamh Sliseanna don Eoraip’), leis an Tionscnamh, tacófar le fothú acmhainneachta teicneolaíche agus nuálaíocht ar mhórscála tríd an Aontas chun gur féidir teicneolaíochtaí leathsheoltóra agus candamacha úrscothacha agus den chéad ghlúin eile a fhorbairt agus a chur chun úsáide agus chun aghaidh a thabhairt ar laigí struchtúracha ainsealacha na hEorpa i ndearadh agus i dtáirgeadh. Bhunaigh na Ballstáit an chéad ‘Tionscadal Tábhachtach ar Mhaithe le Leas na hEorpa i gcoitinne’ (IPCEI) in 2018, tionscadal a thacaíonn le tionscadail nuálacha trasteorann ar fud an tslabhra luacha micrileictreonaice, agus tá an dara IPCEI sa réimse seo á phleanáil. Cé go bhfuil tábhacht straitéiseach ag baint leis na tionscnaimh sin le haghaidh na hearnála, is dócha ag an bpointe seo nach dtabharfaí aghaidh go leordhóthanach leo féin ar an bhfothú acmhainneachta i bhfoirm línte píolótacha agus bonneagar dearthóireachta nach mór a sholáthar go forleathan do na tríú páirtithe leasmhara go léir ar fud na hEorpa agus a chuirfidh ar chumas an Aontais ról níos láidre a bheith aige in éiceachóras domhanda atá idirspleách. Ní féidir na saoráidí ar mórscála sin a chur ar fáil ach ar leibhéal an Aontais mar gheall ar scála na n‑infheistíochtaí agus an fheasa gnó is gá. ·Maidir leis an dara colún (‘Slándáil an tsoláthair’), ní fhéadfar gníomhaíochtaí atá dírithe ar dhlús a chur leis an infheistíocht i monarú leathsheoltóirí a dhearadh agus a chur chun feidhme go leordhóthanach ach ar leibhéal an Aontais, i bhfianaise scála na n‑infheistíochtaí is gá agus mar go ndéanfaidh na saoráidí monaraíochta sin, de réir a sainmhínithe, an margadh inmheánach iomlán a fhónamh, an t‑éiceachóras iomlán a neartú, agus slándáil an tsoláthair i ngéarchéimeanna a ráthú. ·Maidir leis an tríú colún (‘Faireachán agus Freagairt ar Ghéarchéimeanna’), áiritheofar le comhar feabhsaithe ón Aontas an bailiú faisnéise atá riachtanach agus inchomparáide. I dteannta a chéile, beidh na Ballstáit agus an Coimisiún in ann ganntanais a thuar, an chéim ghéarchéime a ghníomhachtú i gcás géarghanntanais agus na bearta is gá a chur i bhfeidhm chun aghaidh a thabhairt ar an ngéarchéim sin ar bhealaí níos éifeachtaí ná trí bhearta éagsúla náisiúnta. •Comhréireacht Ceapadh an togra chun éiceachóras leathsheoltóirí na hEorpa a neartú trí ullmhacht ghearrthéarmach agus trí fhaireachán chun trédhearcacht slabhraí soláthair leathsheoltóirí a mhéadú, trí ghníomhaíochtaí slándáil soláthair lárthéarma chun feabhas a chur ar acmhainneacht táirgeachta leathsheoltóirí san Eoraip, agus trí ghníomhaíochtaí ceannaireachta teicneolaíochta agus nuálaíochta níos fadtéarmaí chun saoráidí dearthóireachta agus táirgeachta a bhunú le haghaidh ardteicneolaíochtaí leathsheoltóra agus teicneolaíochtaí leathsheoltóra atá ag teacht chun cinn. Sa chomhthéacs sin, dírítear sa togra ar na codanna sin den éiceachóras leathsheoltóirí is mó a chuireann le hathléimneacht shlabhra soláthair an Aontais. Is é is aidhm don fhócas ar an éiceachóras leathsheoltóirí féin, seachas ar an bhfearann comhpháirteanna agus córas leictreonaice atá níos leithne ná an éiceachóras sin amháin, ná ar na réimsí feidhmchlár ina n‑úsáidtear leathsheoltóirí agus/nó comhpháirteanna agus córais leictreonaice, gníomhaíochtaí a theorannú do cheann amháin de na pointí dúshlánacha is tábhachtaí dá bhfuil ann sa lá atá inniu ann do gheilleagar agus do shochaí na hEorpa i gcoitinne. Leis an Tionscnamh Sliseanna don Eoraip atá i gcolún 1, cuirtear ar bun na sásraí is gá chun iomaíochas fadtéarmach agus acmhainneacht nuálaíochta tionscail Eorpaigh a áirithiú trí chumais taighde agus dearthóireachta, trí bhíthin línte píolótacha le haghaidh tástála agus turgnamhachta, acmhainneachtaí le haghaidh sliseanna candamacha, ionaid inniúlachta, agus ciste le haghaidh gnólachtaí nuathionscanta, gnólachtaí atá ag méadú agus FBManna. Leis na gníomhaíochtaí shlándáil an tsoláthair chun feabhas a chur ar acmhainneacht táirgeachta leathsheoltóirí an Aontais i gcolún 2, féadfar saoráid áirithe a aithint mar Shaoráid Táirgeachta Chomhtháite nó mar Theilgcheárta Oscailte AE. Leis an aitheantas sin, tá sé de cheangal ar na Ballstáit a áirithiú go dtabharfar ceadanna do na saoráidí sin agus go ndeonófar teilgcheártaí trí nósanna imeachta tapa. Tá na gníomhaíochtaí ullmhachta i gcolún 3 bunaithe ar fhaireachán agus ar mhalartú faisnéise ag na Ballstáit agus ag an Aontas chun bristeacha sa slabhra soláthair a thuar. I gcás bristeacha (atá tuartha), féadfar bearta comhordaithe a dhéanamh chun ganntanais leathsheoltóirí agus bristeacha eile a mhaolú nó a chosc. •An rogha ionstraime Is i bhfoirm Rialacháin ó Pharlaimint na hEorpa agus ón gComhairle atá an togra. Is é seo an ionstraim dlí is oiriúnaí do cholún 1 den togra lena mbunaítear an Tionscnamh Sliseanna don Eoraip, ós rud é nach féidir ach le Rialachán, lena ngabhann forálacha dlíthiúla atá infheidhme go díreach, an leibhéal aonfhoirmeachta is gá a sholáthar chun Tionscnamh de chuid an Aontais a bhunú agus a oibriú a mbeidh sé d’aidhm aige tacú le hearnáil na tionsclaíochta ar fud an mhargaidh inmheánaigh. Tá bonn cirt le Rialachán a roghnú mar ionstraim dlí le haghaidh cholún 2 mar gheall ar an ngá atá ann na rialacha nua a chur i bhfeidhm go haonfhoirmeach, go háirithe an sainmhíniú ar Shaoráidí Táirgeachta Comhtháite agus Teilgcheártaí Oscailte AE, mar aon le nós imeachta aonfhoirmeach maidir lena n‑aithint agus lena dtacaíocht. Ina theannta sin, is é Rialachán an ionstraim is oiriúnaí le haghaidh cholún 3, ós rud é gur cheart foráil a dhéanamh sa chuid sin maidir le sásra chun bristeacha tromchúiseacha i soláthar leathsheoltóirí san Aontas a thuar agus chun aghaidh a thabhairt orthu. Ní gá an sásra a thrasuí trí bhíthin bearta náisiúnta agus tá sé infheidhme go díreach. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR

•Comhairliúcháin leis na páirtithe leasmhara Ina óráid ag an bhFóram Eacnamaíoch Domhanda i mí Eanáir 2022, luaigh an tUachtarán von der Leyen ‘go molfaimid ár nIonstraim Eorpach um Shliseanna go luath i mí Feabhra’ agus ‘nach bhfuil aon am le cur amú againn’. Is mian leis na príomhgheilleagair a soláthar de na sliseanna is ardfhorbartha a dhéanamh slán mar go bhfuil a gcumas chun gníomhú (go heacnamaíoch, go tionsclaíoch, go míleata) agus chun claochlú digiteach a chur chun cinn á spreagadh ag na príomhgheilleagair sin. Tá infheistíocht mhór á déanamh agus bearta tacaíochta á gcur i bhfeidhm acu cheana chun a n‑acmhainneachtaí táirgeachta a nuáil agus a neartú, nó tá coinne leo déanamh amhlaidh go luath. Tá cosúlachtaí ann go bhféadfaí cuideachtaí agus eagraíochtaí taighde agus teicneolaíochta de chuid an Aontais a mhealladh chun aistriú go réigiúin eile. Is lú seans go ndéanfaidh gníomhaithe idirnáisiúnta na saoráidí atá ann cheana a leathnú nó saoráidí táirgeachta nua a chur ar bun san Aontas gan lánsoiléireacht a bheith acu ar choinníollacha infheistíochta, ar dheiseanna maidir le tacaíocht phoiblí, ar infheistíochtaí poiblí i scileanna, ar bhonneagar, agus ar ard-soiléire T&F, etc. Mar gheall ar an ngéarghá le gníomhú, ní dhearnadh aon mheasúnú tionchair agus níor beartaíodh aon chomhairliúchán poiblí ar líne. Déanfar an anailís agus an fhianaise thacaíochta uile a leagan amach i ndoiciméad inmheánach oibre a fhoilseofar laistigh de 3 mhí ar a dhéanaí ó fhoilsiú an togra. Mar sin féin, léiríodh i gceardlanna ad hoc le geallsealbhóirí earnáil na tionsclaíochta, ceardlanna maidir le hábhair shonracha a bhaineann le colún 1, gur gá breathnú ar shaoráidí le haghaidh teicneolaíochtaí atá ar na bacáin, mar shampla an fhótónaic, an ríomhaireacht néaramorfach, agus teicneolaíochtaí candamacha, chomh maith le hábhair nua. Ina theannta sin, cuireadh i dtábhacht sna ceardlanna sin, an gá atá le haird chuí a thabhairt ar ailtireachtaí tacair treoracha malartacha, mar shampla RISC-V (ríomhaire le tacar laghdaithe treoracha). Ina theannta sin, i gcomhthéacs Chomhghnóthas ECSEL – réamhtheachtaí an Chomhghnóthais Eochairtheicneolaíochtaí Digiteacha – tionóladh cruinnithe le hionadaithe tionscail agus le húdaráis phoiblí i samhradh 2021, cruinnithe inar pléadh cuspóirí an Chompáis Dhigitigh, an straitéis maidir le tionsclaíocht a thabhairt cothrom le dáta, an Chomhghuaillíocht Thionsclaíoch agus an Ionstraim Eorpach um Shliseanna. Tionóladh cruinnithe rialta leis na Ballstáit go míosúil in 2021 chun an dara IPCEI maidir le Micrileictreonaic a bhí beartaithe a ullmhú. Sholáthair na Ballstáit ionchuir chun Saoráidí Táirgeachta Comhtháite agus Teilgcheártaí oscailte AE a shainiú agus a mheasúnú i gcolún 2, agus chun saoráidí sonracha a shainiú faoi cholún 1. Tionóladh cruinniú leis na príomhoifigigh feidhmiúcháin a dhéanann ionadaíocht ar na geallsealbhóirí san earnáil Eorpach leathsheoltóirí an 10 Eanáir 2022. Ba iad seo a leanas na pointí is tábhachtaí ón gcruinniú sin: an gá atá ann cur le láidreachtaí na hEorpa, e.g. T&F agus déantúsaíocht trealaimh; tacaíocht shoiléir do línte píolóta agus do bhonneagair dearthóireachta; Tacaíocht do ghnólachtaí nuathionscanta agus do ghnólachtaí atá ag méadú; an gá atá ann cumas monaraíochta na hEorpa a mhéadú le haghaidh teicneolaíochtaí seanbhunaithe agus ardteicneolaíochtaí araon; agus an gá atá le cothrom na Féinne ar fud an domhain. Bhí go leor cruinnithe ann freisin le hionadaithe na bpríomhoifigeach feidhmiúcháin maidir leis an ngá atá leis an earnáil Eorpach leathsheoltóirí a neartú, tar éis chruinnithe an Choimisinéara Breton le príomhoifigigh feidhmiúcháin na bpríomhghníomhaithe leathsheoltóra agus na n‑eagraíochtaí taighde agus teicneolaíochta. Leis sin cuireadh ionchuir ar fáil go háirithe do cholún 1. I mí na Samhna 2021, chuir an Fóram Eorpach um Chomhpháirteanna Leictreonacha agus Córais Leictreonacha (EFECS), fóram a raibh níos mó ná 500 rannpháirtí ann, ardán mór ar fáil chun plé a dhéanamh ar riachtanais thionsclaíocha. Cuireadh tuilleadh ionchuir ar fáil i gcruinnithe le comhlachais tionscail agus a gcomhaltaí, amhail SEMI, ESIA, agus an Eoraip Dhigiteach. Ina theannta sin, bhíothas in ann roinnt mhaith faisnéise agus aiseolais a bhí ábhartha don togra a bhailiú a bhuí le teagmhálacha seanbhunaithe agus rialta le geallsealbhóirí tionscail, leis na Ballstáit, le comhlachais trádála agus le comhlachais úsáideoirí. Foilsíodh an-chuid tuarascálacha ó bhí deireadh 2019 ann maidir leis an earnáil leathsheoltóirí, ar tuarascálacha iad ina ndéantar tuairisc ar threochtaí agus ina soláthraítear fíricí agus figiúirí, agus a chuir bonn eolais faoin togra. • Measúnú tionchair Níl measúnú tionchair foirmiúil ag gabháil leis an togra seo. I bhfianaise na práinne a míníodh thuas, ní fhéadfaí measúnú tionchair a chur i gcrích sa thréimhse ama a bhí ar fáil sula nglacfaí an togra. Déanfar an anailís agus an fhianaise thacaíochta uile a leagan amach i ndoiciméad inmheánach oibre a fhoilseofar laistigh de 3 mhí ar a dhéanaí ó fhoilsiú an togra. •Cearta bunúsacha Déantar foráil in Airteagal 16 de Chairt um Chearta Bunúsacha an Aontais Eorpaigh (‘an Chairt’) maidir leis an tsaoirse chun gnó a sheoladh. Na bearta faoi cholúin 1 agus 2 den togra seo, cruthaítear leo acmhainneachtaí nuálaíochta agus cothaítear leo slándáil an tsoláthair leathsheoltóirí, rud a d’fhéadfadh treisiú a dhéanamh ar an tsaoirse chun gnó a sheoladh i gcomhréir le dlí an Aontais agus le dlíthe agus cleachtais náisiúnta. Mar sin féin, le roinnt beart faoi cholún 3 a bhfuil gá leo chun aghaidh a thabhairt ar bhristeacha tromchúiseacha i soláthar leathsheoltóirí san Aontas d’fhéadfaí teorannú sealadach a chur ar an tsaoirse chun gnó a sheoladh agus ar an tsaoirse conartha, a chosnaítear le hAirteagal 16 agus ar an gceart chun maoine, atá faoi chosaint Airteagal 17 den Chairt. I gcomhréir le hAirteagal 52(1) den Chairt, déanfar forail sa dlí maidir le haon teorannú ar na cearta sin sa togra seo, déanfar inneachar sár-riachtanach na gceart agus na saoirsí sin a urramú, agus comhlíonfar prionsabal na comhréireachta leis. An oibleagáid faisnéis shonrach a nochtadh don Choimisiún, ar choinníoll go gcomhlíontar coinníollacha áirithe, urramaítear léi bunbhrí na saoirse chun gnó a sheoladh agus ní dhéanfar difear díréireach don tsaoirse chun gnó a sheoladh léi (Airteagal 16 den Chairt). Fónann aon iarraidh ar fhaisnéis don chuspóir de leas ginearálta an Aontais chun bheith in ann bearta maolaithe féideartha chun freagairt ar ghéarchéim ganntanais leathsheoltóirí a shainaithint. Is iomchuí agus éifeachtach na hiarrataí faisnéise sin chun an cuspóir a bhaint amach tríd an bhfaisnéis is gá a sholáthar chun measúnú a dhéanamh ar an ngéarchéim atá ann faoi láthair. I bprionsabal, ní iarrann an Coimisiún ar eagraíochtaí ionadaíocha ach an fhaisnéis is inmhianaithe a thabhairt agus ní fhéadfaidh sé iarrataí a eisiúint chuig gnóthais aonair ach amháin má tá gá leis sin sa bhreis ar an bhfaisnéis is inmhianaithe. Ós rud é nach bhfuil faisnéis faoi staid an tsoláthair ar fáil ar bhealach eile, níl aon bheart chomh héifeachtach céanna ann chun an fhaisnéis is gá a fháil le go mbeidh cinnteoirí Eorpacha in ann gníomhaíocht mhaolaithe a dhéanamh. I bhfianaise iarmhairtí tromchúiseacha eacnamaíocha agus sochaíocha ganntanas leathsheoltóirí agus tábhacht na ngníomhaíochtaí maolaithe dá réir, tá iarrataí ar fhaisnéis i gcomhréir leis an aidhm inmhianaithe. Ina theannta sin, fritháirítear an teorannú ar an tsaoirse chun gnó a sheoladh agus an ceart chun maoine le coimircí iomchuí. Ní fhéadfar aon iarraidh ar fhaisnéis a sheoladh ach amháin i gcás géarchéime ina bhfuil an chéim ghéarchéime gníomhachtaithe ag an gCoimisiún trí ghníomh cur chun feidhme. Leis an oibleagáid glacadh le horduithe a bhfuil rátáil tosaíochta ag baint leo agus tosaíocht a thabhairt dóibh, urramaítear bunbhrí na saoirse chun gnó a sheoladh agus na saoirse conartha (Airteagal 16 den Chairt) agus an chirt chun maoine (Airteagal 17 den Chairt) agus ní dhéanfaidh sí difear díréireach do na saoirsí agus don cheart sin. Fónann an oibleagáid sin don chuspóir de leas ginearálta an Aontais chun a áirithiú go leanfaidh na hearnálacha ríthábhachtacha a bhfuil tionchar ag bristeacha soláthair orthu mar gheall ar ghanntanas leathsheoltóirí de bheith ag feidhmiú. Tá an oibleagáid iomchuí agus éifeachtach chun an cuspóir sin a bhaint amach trína áirithiú go n‑úsáidtear na hacmhainní atá ar fáil go fabhrach le haghaidh táirgí a sholáthraítear do na hearnálacha sin. Níl aon bheart chomh héifeachtach céanna léi. Tá sé comhréireach i gcás géarchéime oibleagáid a chur ar shaoráidí monaraíochta leathsheoltóirí, ar saoráidí iad a mbeidh iarratas curtha isteach acu le go mbeidh siad aitheanta mar ‘Shaoráidí Táirgeachta Comhtháite’ agus ‘Teilgcheártaí Oscailte AE’, saoráidí monaraíochta leathsheoltóirí eile a ghlac leis an bhféidearthacht sin i gcomhthéacs tacaíocht phoiblí a fháil, nó gnóthais feadh an tslabhra soláthair leathsheoltóirí a bhí faoi réir ordaithe a bhfuil rátáil tosaíochta ag baint leis ó thríú tír sa mhéid a mbíonn tionchar mór aige sin ar shlándáil an tsoláthair in earnálacha ríthábhachtacha, glacadh le horduithe áirithe agus tús áite a thabhairt dóibh. Le coimircí iomchuí áirithítear nach sárú ar na cearta sin atá i gceist le haon tionchar diúltach a bheadh ag oibleagáid maidir le tosaíocht ar an tsaoirse chun gnó a sheoladh, ar an tsaoirse conartha ná ar an gceart chun maoine. Ní fhéadfar aon oibleagáid tús áite a thabhairt d’orduithe áirithe a sheoladh ach amháin i gcás géarchéime a bhfuil an chéim ghéarchéime gníomhachtaithe ag an gCoimisiún ina leith trí ghníomh cur chun feidhme. Féadfaidh an gnóthas lena mbaineann iarraidh ar an gCoimisiún athbhreithniú a dhéanamh ar an ordú a bhfuil rátáil tosaíochta ag baint leis mura bhfuil sé in ann an t‑ordú a dhéanamh nó más rud é gcuirfeadh ualach eacnamaíoch míréasúnta air dá ndéanfadh sé é agus dá mbeadh cruatan ar leith i gceist leis. Ina theannta sin, tá ábhar na hoibleagáide díolmhaithe ó aon dliteanas i leith damáistí as sárú oibleagáidí conarthacha a eascraíonn as comhlíonadh na hoibleagáide. 4.IMPLEACHTAÍ BUISÉADACHA Bunaítear leis an togra an Tionscnamh Sliseanna don Eoraip, Tionscnamh nach mbeidh imchlúdach airgeadais ar leith aige ach a dtacófar le cistiú ón gclár Fís Eorpach agus ón gclár don Eoraip Dhigiteach, a bheidh le méadú faoin gCuspóir Sonrach 6 nua. Leasaítear Rialachán 2021/2085 lena mbunaítear na Comhghnóthais faoin gclár Fír Eorpach agus leathnaítear é chun gur féidir leis an gComhghnóthas Eochairtheicneolaíochtaí Digiteacha, a athainmníodh mar an Comhghnóthas um Shliseanna, an ranníocaíocht mhéadaithe ón gclár Fís Eorpach agus ranníocaíochtaí ón gClár don Eoraip Dhigiteach faoi Chuspóir Sonrach 6 a chur chun feidhme. Cuirtear iarmhairtí airgeadais an togra maidir le buiséad an Aontais i láthair sa ráiteas airgeadais a ghabhann leis an togra agus comhlíonfar iad ó na hacmhainní atá ar fáil sa Chreat Airgeadais Ilbhliantúil 2021-2027. Le buiséad AE, cuirfear tacaíocht suas le huasmhéid EUR 3.3 billiún ar fáil don Tionscnamh Sliseanna don Eoraip, lena n‑áirítear EUR 1.65 billiún tríd an gclár Fír Eorpach agus EUR 2.875 billiún tríd an gclár don Eoraip Dhigiteach. As an méid iomlán sin, cuirfear EUR 1.65 billiún chun feidhme tríd an gComhghnóthas um Shliseanna, EUR 125 mhilliún tríd an gclár InvestEU (méid atá le comhlánú le EUR 125 mhilliún breise faoi InvestEU féin) agus EUR 300 milliún tríd an gComhairle Nuálaíochta Eorpach. Tá an méid sin sa bhreis ar an mbuiséad atá tiomnaithe cheana féin do ghníomhaíochtaí sa mhicrileictreonaic faoin CAI sin chun teacht ar bheagnach 5 billiún.

Go háirithe, cuirfear méid suas le EUR 1.65 billiún chun feidhme faoin gclár Fís Eorpach i bhfabhar an Tionscnamh Sliseanna don Eoraip: EUR 900 milliún faoi Bhraisle 4, EUR 150 milliún ó Bhraisle 3, EUR 300 milliún ó Bhraisle 5 agus EUR 300 milliún faoin gComhairle Nuálaíochta Eorpach (CNE). Ina theannta sin, tá sé beartaithe ag an gCoimisiún buiséad an chláir Fís Eorpach a laghdú de mhéid EUR 400 milliún chun na méideanna atá ar fáil don Chlár don Eoraip Dhigiteach a mhéadú. Chun cúiteamh a dhéanamh maidir leis an laghdú EUR 400 milliún sin, tá sé beartaithe ag an gCoimisiún a chur ar fáil arís, chun tairbhe an chláir Fís Eorpach, méid breise EUR 400 milliún (i bpraghsanna reatha) de leithreasuithe faoi chomhair gealltanas thar na tréimhse 2023-2027, méid a eascraíonn as neamhchur chun feidhme iomlán tionscadal atá ina gcuid den chlár sin nó an clár a bhí ann roimhe, nó a neamhchur chun feidhme i bpáirt. Beidh an méid sin de bhreis ar an EUR 0.5 billiún (i bpraghsanna 2018) atá luaite cheana féin sa Dearbhú Comhpháirteach ó Pharlaimint na hEorpa, ón gComhairle agus ón gCoimisiún maidir le hathúsáid na gcistí saortha i ndáil leis an gclár taighde. Dá bhrí sin, iarrann an Coimisiún ar Pharlaimint na hEorpa agus ar an gComhairle an Dearbhú Comhpháirteach sin a fhorlíonadh le tagairt don mhéid breise atá le cur ar fáil arís. Faoin gclár don Eoraip Dhigiteach, moltar Cuspóir Sonrach 6 nua chun críocha an Tionscnaimh Sliseanna don Eoraip. Le Cuspóir Sonrach 6, cumhdaítear comhpháirteanna a go dtí d d’Airteagal 5, agus tá sé le cur chun feidhme ag an gComhghnóthas um Sliseanna. Leithdháilfear uasmhéid suas le EUR 1.65 billiún ar Chuspóir Sonrach 6 nua seo an chláir: Ath-leithdháilfear EUR 600 milliún ó chuspóirí an Chláir don Eoraip Dhigiteach atá ann faoi láthair, laghdú EUR 400 milliún ar an gclár Saoráid um Chónascadh na hEorpa (SCE), lena n‑áirítear EUR 150 milliún ó SCE Digiteach agus EUR 250 milliún ó SCE-Iompar, laghdú EUR 400 milliún ar bhraisle 4 den chlár Fís Eorpach (mar a luaitear sa mhír thuas agus atá á chúiteamh trí shaoradh a athúsáid), agus EUR 250 milliún ó chorrlach neamh-leithdháilte cheannteideal 1 chun an Tionscnamh a mhaoiniú faoin gclár don Eoraip Dhigiteach. Tá sé beartaithe ag an gCoimisiún laghduithe ar imchlúdaigh airgeadais na gclár Saoráid um Chónascadh na hEorpa agus an Fís Eorpach a láimhseáil laistigh den athrú 15 % mar a leagtar síos i bPointe 18 de Chomhaontú Idirinstitiúideach an 16 Nollaig 2020 idir Parlaimint na hEorpa, Comhairle an Aontais Eorpaigh agus an Coimisiún Eorpach maidir le smacht buiséadach, comhar i gcúrsaí buiséadacha agus bainistiú fónta an airgeadais, mar aon le hacmhainní dílse nua, lena n‑áirítear treochlár maidir le hacmhainní dílse nua a thabhairt isteach. Iarrann an Coimisiún ar Pharlaimint na hEorpa agus ar an gComhairle tagairt a dhéanamh do na héagsúlachtaí sin, a bhfuil gá leo chun an Tionscnamh Sliseanna don Eoraip a chur chun feidhme go héifeachtúil, sa Dearbhú Comhpháirteach dá dtagraítear sa mhír roimhe seo. Tá tuilleadh mionsonraí ar fáil sa Ráiteas Airgeadais Reachtach atá i gceangal leis an togra seo. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Déanfaidh an Coimisiún meastóireacht ar aschur, ar thorthaí agus ar thionchar an togra seo 3 bliana tar éis an dáta a dtiocfaidh sé i bhfeidhm agus gach 4 bliana ina dhiaidh sin. Cuirfear príomhthorthaí na meastóireachta i láthair i dtuarascáil chuig Parlaimint na hEorpa agus chuig an gComhairle, meastóireacht a phoibleofar. Chun an mheastóireacht a dhéanamh, soláthróidh an Bord Eorpach um Leathsheoltóirí, na Ballstáit agus na húdaráis inniúla náisiúnta faisnéis don Choimisiún faoina iarraidh. Míniúchán mionsonraithe ar fhorálacha sonracha an togra 1.1.Caibidil I – Forálacha Ginearálta I gCaibidil I leagtar amach ábhar an Rialacháin. Leagtar amach ann freisin na sainmhínithe a úsáidtear tríd an ionstraim. Leis an Rialachán bunaítear creat, arb é atá ann trí ‘cholún’, chun éiceachóras leathsheoltóirí na hEorpa a neartú. Go háirithe, bunaítear leis an Rialachán an Tionscnamh Sliseanna don Eoraip lena gcruthaítear na dálaí is gá chun acmhainneacht nuálaíochta thionscal an Aontais a neartú (colún 1), lena n‑áirítear sainmhíniú agus critéir maidir le Saoráidí Táirgeachta Comhtháite ceannródaíocha agus Teilgcheártaí Oscailte AE (colún 2) agus sásra comhordúcháin le haghaidh faireacháin agus freagairt ar géarchéimeanna (colún 3). 1.2.Caibidil II – An Tionscnamh Sliseanna don Eoraip I gCaibidil II bunaítear an Tionscnaimh Sliseanna don Eoraip lena dtreiseofar iomaíochas, athléimneacht agus acmhainneacht nuálaíochta an Aontais. Trí infheistíochtaí a dhéanamh sa Tionscnamh Sliseanna don Eoraip, ba cheart don Aontas a éifeachtacht a mhéadú maidir le teicneolaíochtaí leathsheoltóra den chaighdeán is airde a dhéanamh as a chuid forbairtí taighde agus teicneolaíochta, ar teicneolaíochtaí iad a bheidh dírithe ar an éileamh, a bheidh dírithe ar fheidhmeanna, a bheidh slán agus fuinneamhéifeachtúil. San am céanna, ba cheart don Aontas deis a thabhairt dá thionscal soláthair giaráil ar infheistíochtaí den sórt sin. Chun na críche sin, áirítear sa Chaibidil sin forálacha agus cuspóirí ginearálta an Tionscnaimh Sliseanna don Eoraip. Is é is aidhm don Tionscnamh tacú le fothú acmhainneachta ar mórscála ar fud an Aontais i dteicneolaíochtaí leathsheoltóra atá ann cheana, atá úrscothach agus den chéad ghlúin eile. Tá cúig chomhchuid sa Tionscnamh: acmhainneachtaí dearthóireachta le haghaidh teicneolaíochtaí leathsheoltóra comhtháite, línte píolótacha chun táirgeadh nuálach a ullmhú, agus saoráidí tástála agus turgnamhaíochta, ardacmhainneachtaí teicneolaíochta agus innealtóireachta chun dlús a chur le forbairt sliseanna candamacha, le líonra Lárionad Inniúlachta agus le forbairt scileanna agus gníomhaíochtaí an ‘Chiste um Shliseanna’ le haghaidh rochtain ar chaipiteal ag gnólachtaí nuathionscanta, ag gnólachtaí atá ag méadú agus ag FBManna. Tacófar leis an Tionscnamh le cistiú ón gclár Fís Eorpach agus ón gClár don Eoraip Dhigiteach, agus go háirithe ó Chuspóir Sonrach 6 nua de, agus cuirfear chun feidhme é i gcomhréir leis na Rialacháin lena mbunaítear na cláir sin. Déantar foráil sa Rialachán maidir le creat nós imeachta chun cistiú comhcheangailte ó na Ballstáit, ó infheistíocht atá gan dochar do na rialacha maidir leis an Státchabhair, ó bhuiséad an Aontais agus ó infheistíocht phríobháideach a éascú. Is éard a bheidh sa chreat sin ionstraim nua a mbeidh pearsantacht dhlítheanach aici, an Cuibhreannas Eorpach um Bonneagar Sliseanna (‘ECIC’), ar féidir le heintitis dhlíthiúla í a úsáid chun struchtúr a chur ar a gcuid oibre comhoibríche laistigh de chuibhreannas, ar bhonn deonach. Ina theannta sin, le Roinn 1 bunaítear sásra chun líonra lárionad inniúlachta Eorpach a bhunú chun gníomhaíochtaí maidir le líonra lárionaid inniúlachta agus scileanna faoin Tionscnamh Sliseanna don Eoraip a chur chun feidhme. Tá forálacha maidir leis an gcur chun feidhme sa Chaibidil freisin. Cuirfear chur chun feidhme príomha an Tionscnaimh faoi chúram an Chomhghnóthais um Shliseanna mar a mholtar sa Togra ón gCoimisiún le haghaidh Rialachán ón gComhairle lena leasaítear Rialachán (AE) 2021/2085. Tá tuairisc theicniúil ar na gníomhaíochtaí in Iarscríbhinn I. Áirítear in Iarscríbhinn II táscairí intomhaiste chun faireachán a dhéanamh ar chur chun feidhme an Tionscnaimh agus chun tuairisc a thabhairt ar dhul chun cinn i dtreo bhaint amach a chuspóirí. Cuirtear ar chumas an Choimisiúin gníomhartha tarmligthe a ghlacadh chun liosta na dtáscairí intomhaiste a leasú. Cuireann an Tionscnamh leis na láidreachtaí atá ag an Eoraip cheana sa slabhra luacha leathsheoltóir domhanda agus feabhsaítear sineirgí le gníomhaíochtaí a dtacaíonn an tAontas agus na Ballstáit leo faoi láthair. Dá bhrí sin, chun a thionchair dhearfacha a uasmhéadú, leis an Tionscnamh ba cheart sineirgí leis na cláir de chuid an Aontais a bhfuil tuairisc orthu in Iarscríbhinn III a chumasú. 1.3.Caibidil III – Slándáil an tSoláthair I gCaibidil III leagtar amach an creat le haghaidh Saoráidí Táirgeachta Comhtháite agus Teilgcheártaí Oscailte AE. Is éard is Saoráidí Táirgeachta Comhtháite agus Teilgcheártaí Oscailte AE ann saoráidí monaraíochta lena soláthraítear cumais monaraíochta leathsheoltóirí ar fáil atá ‘ceannródaíoch’ san Aontas agus a chuireann le slándáil an tsoláthair agus le héiceachóras athléimneach sa mhargadh inmheánach. Go háirithe, chun cáiliú mar Shaoráidí Táirgeachta Comhtháite agus Teilgcheártaí Oscailte AE, ba cheart tionchar dearfach soiléir a bheith ag an tsaoráid ar an slabhra luacha leathsheoltóirí san Aontas. Cé gur saoráidí táirgeachta atá comhtháite go hingearach iad Saoráidí Táirgeachta Comhtháite, tugann Teilgcheártaí Oscailte AE méid suntasach dá n‑acmhainneacht táirgeachta do ghníomhaithe tionsclaíocha eile, amhail cuideachtaí leathsheoltóra ‘fabless’ (i.e. cuideachtaí a dhearann sliseanna ach nach ndéanann sliseanna a mhonarú). Trí infheistíocht a dhéanamh sna saoráidí sin, éascaítear forbairt monaraithe leathsheoltóirí san Aontas Dá bhrí sin, nuair a aithneoidh an Coimisiún na saoráidí sin mar Shaoráid Táirgeachta Chomhtháite nó mar Theilgcheárta Oscailte AE measfar gur rannchuidiú iad le slándáil soláthair na leathsheoltóirí san Aontas agus gur chun an leasa phoiblí iad dá bhrí sin. Chun slándáil an tsoláthair a bhaint amach, féadfaidh na Ballstáit, gan dochar do na rialacha maidir le Státchabhair, scéimeanna tacaíochta a chur i bhfeidhm agus déanfaidh siad foráil maidir le tacaíocht riaracháin, lena n‑áirítear rianú tapa ar nósanna imeachta maidir le hiarratais riaracháin a bhaineann lena bpleanáil, lena dtógáil agus lena n‑oibriú. Aithneoidh an Coimisiún saoráid mar Shaoráid Táirgeachta Chomhtháite nó mar Theilgcheárta Oscailte AE má chomhlíonann sí na critéir a leagtar amach sa Chaibidil seo. Féadfaidh an Coimisiún a chinneadh a aisghairm i gcás ina bhfuil an t‑aitheantas bunaithe ar fhaisnéis mhícheart nó mura gcomhlíonann an tsaoráid na critéir a thuilleadh. 1.4.Chapter IV – Faireachán agus Freagairt ar Ghéarchéimeanna

I gCaibidil IV tá sásra chun faireachán comhordaithe a dhéanamh ar slabhra luacha na leathsheoltóirí agus chun freagairt ar bhristeacha i soláthar leathsheoltóirí a mbíonn tionchar acu ar fheidhmiú cuí an mhargaidh inmheánaigh. Leagtar amach i Roinn 1 (Faireachán) córas faireacháin agus foláirimh maidir le slabhra luacha na leathsheoltóirí. Tá an córas bunaithe ar ghníomhaíochtaí faireacháin rialta na mBallstát lena gcuimsítear, go háirithe, breathnadóireacht ar tháscairí luathrabhaidh agus infhaighteacht agus sláine na seirbhísí agus na n‑earraí a sholáthraíonn na príomhghníomhaithe margaidh. Is é an Coimisiún a chuireann bonn ar fáil maidir leis na gníomhaíochtaí faireacháin trí bhíthin measúnú riosca de chuid an Aontais ina sainaithníonn sé na táscairí luathrabhaidh. Chun rannpháirtíocht tionscail a áirithiú, iarrfaidh na Ballstáit ar na geallsealbhóirí ábhartha agus ar chomhlachais tionscail eolas a thabhairt faoi luaineachtaí suntasacha san éileamh agus i mbriseadh ina slabhra soláthair. Ba cheart do na Ballstáit nuashonruithe rialta a sholáthar agus a dtorthaí a mhalartú sa Bhord Eorpach um Leathsheoltóirí. Má thagann na Ballstáit ar an eolas faoi ghéarchéim leathsheoltóra fhéideartha nó faoi fhachtóir riosca ábhartha a bheith ann faoi chuimsiú a ngníomhaíochtaí faireacháin nó trí nuashonrú ó gheallsealbhóirí, tabharfaidh siad foláireamh don Choimisiún. Ar an bhfoláireamh sin a bheith tugtha, nó ar fholáireamh trí fhoinsí eile, lena n‑áirítear faisnéis ó chomhpháirtithe idirnáisiúnta, tionólfaidh an Coimisiún cruinniú urghnách den Bhord Eorpach um Leathsheoltóirí. Sa chruinniú déanfar measúnú ar an ngá atá leis an gcéim ghéarchéime a ghníomhachtú agus an gá atá le soláthar comhordaithe féideartha a phlé sula mbeidh ganntanas ann. Sa bhreis air sin, rachaidh an Coimisiún i gcomhairle nó i gcomhar le tríú tíortha ábhartha, thar ceann an Aontais, d’fhonn réitigh chomhoibríocha a aimsiú chun aghaidh a thabhairt ar bhristeacha sa slabhra soláthair. Déantar foráil i Roinn 2 (Céim na Géarchéime) maidir leis na rialacha chun an chéim ghéarchéime leathsheoltóra a ghníomhachtú agus sonraítear inti na bearta éigeandála is féidir a úsáid chun dul i ngleic leis an ngéarchéim. Cuirtear ar chumas an Choimisiúin an chéim ghéarchéime a ghníomhachtú trí bhíthin gníomh cur chun feidhme nuair atá fianaise nithiúil, thromchúiseach agus iontaofa de ghéarchéim leathsheoltóra ann. Tarlaíonn géarchéim leathsheoltóra den sórt sin nuair a bhíonn briseadh tromchúiseach i soláthar leathsheoltóirí as a dtagann ganntanais shuntasacha, lena mbaineann éifeachtaí diúltacha suntasacha ar earnáil ríthábhachtach amháin nó níos mó san Aontas, nó a choisceann soláthar, deisiú agus coinneáil ar bun táirgí riachtanacha a úsáidtear in earnálacha ríthábhachtacha. Sonrófar sa ghníomh cur chun feidhme fad na céime géarchéime nó síneadh na céime sin. Roimh dhul in éag na géarchéime, déanfaidh an Coimisiún a mheasúnú, agus an tuairim ón mBord Eorpach um leathsheoltóirí á cur san áireamh aige, ar cheart tréimhse na géarchéime a fhadú. Le linn na céime géarchéime, tionólfaidh an Bord Eorpach um Leathsheoltóirí cruinnithe urghnácha ionas go mbeidh na Ballstáit in ann oibriú go dlúth leis an gCoimisiún agus comhordú a dhéanamh ar aon bheart náisiúnta a dhéanfar maidir leis an slabhra soláthair leathsheoltóirí. Nuair a gníomhachtaítear an chéim ghéarchéime, féadfaidh an Coimisiún bearta éigeandála áirithe a leagtar amach sa Rialachán seo a dhéanamh. Féadfaidh an Coimisiún a iarraidh ar eagraíochtaí ionadaíocha gnóthas, nó más gá, ar ghnóthais aonair a oibríonn feadh an tslabhra soláthair leathsheoltóirí, an fhaisnéis is gá chun an ghéarchéim leathsheoltóra a mheasúnú agus chun bearta maolaithe féideartha a shainaithint. Tá sé d’oibleagáid ar na heintitis sin an fhaisnéis a iarrtar a sholáthar don Choimisiún. Is féidir a bheith san fhaisnéis a iarrfar faisnéis maidir lena gcumais táirgeachta, a n‑acmhainneachtaí táirgeachta, príomhbhristeacha atá ann faoi láthair nó aon sonraí eile atá ann cheana atá riachtanach chun cineál na géarchéime leathsheoltóra a mheasúnú nó chun bearta maolaithe nó éigeandála féideartha a shainaithint agus a mheasúnú ar an leibhéal náisiúnta nó ar leibhéal an Aontais. I gcás inarb iomchuí, féadfaidh an Coimisiún a chur d’oibleagáid ar Shaoráidí Táirgthe Comhtháite, ar Theilgcheártaí Oscailte AE, ar na saoráidí monaraíochta leathsheoltóirí a ghlac leis an bhféidearthacht sin roimhe seo i gcomhthéacs tacaíochta poiblí a fháil, nó ar ghnóthais feadh an tslabhra soláthair leathsheoltóirí a cuireadh faoi réir iarratais ar ordú a bhfuil rátáil tosaíochta ag baint leis ó thríú tír, a mhéid a n‑imríonn sin tionchar mór ar oibriú earnálacha ríthábhacha, glacadh le táirgeadh táirgí atá ábhartha i gcás géarchéime le haghaidh earnálacha ríthábhachtacha agus tús áite a thabhairt dóibh. Sa bhreis air sin nó de rogha air sin, arna iarraidh sin do dhá Bhallstát nó níos mó, féadfaidh an Coimisiún, thar a gceann, gníomhú mar chomhlacht lárnach ceannaigh chun táirgí atá ábhartha i gcás géarchéime a sholáthar do na hearnálacha ríthábhacha. Déanfaidh an Coimisiún, i gcomhairle leis an mBord Eorpach um Leathsheoltóirí, fóntas, riachtanas agus comhréireacht an iarratais a mheasúnú. Chun na hearnálacha ríthábhacha a shainiú, sa Rialachán seo tagraítear do na hearnálacha a liostaítear san Iarscríbhinn a ghabhann leis an togra ón gCoimisiún le haghaidh Treoir ó Pharlaimint na hEorpa agus ón gComhairle maidir le hathléimneacht eintiteas ríthábhachtach, agus sa bhreis air sin d’earnáil na cosanta agus do ghníomhaíochtaí eile is ábhartha don tsábháilteacht phoiblí agus don tslándáil phoiblí, agus foráiltear leis go bhféadfaidh an Coimisiún na bearta éigeandála sin a theorannú d’earnálacha áirithe laistigh den liosta sin. 1.5.Caibidil V – Rialachas I gCaipiteal V cuirtear córais rialachais ar bun ar leibhéal an Aontais agus ar an leibhéal náisiúnta. Ar leibhéal an Aontais, leis an togra bunaítear Bord Eorpach um Leathsheoltóirí, ar a mbeidh ionadaithe ó na Ballstáit agus a mbeidh an Coimisiún ina chathaoirleach air. Déanfaidh an Bord Eorpach um Leathsheoltóirí comhairle a sholáthar faoin Tionscnamh do Bhord Údarás Poiblí an Chomhghnóthais um Shliseanna (colún 1); comhairle agus cúnamh a sholáthar don Choimisiún chun faisnéis a mhalartú maidir le feidhmiú Saoráidí Táirgthe Comhtháite agus Teilgcheártaí Oscailte AE (colún 2); sainaithint earnálacha agus teicneolaíochtaí ríthábhacha sonracha a phlé agus a ullmhú, aghaidh a thabhairt ar shaincheisteanna faireacháin agus freagartha ar ghéarchéimeanna (colún 3), agus tacaíocht a sholáthar chun an Rialachán atá beartaithe a chur i bhfeidhm go comhsheasmhach agus comhar i measc na mBallstát a éascú. Tacóidh an Bord Eorpach um Leathsheoltóirí leis an gCoimisiún i gcomhar idirnáisiúnta. Déanfaidh sé freisin comhordú agus malartú faisnéise leis na struchtúir ábhartha ghéarchéime arna mbunú faoi dhlí an Aontais. Tiocfaidh an Bord Eorpach um Leathsheoltóirí le chéile i gcomhdhéanaimh éagsúla agus tionólfaidh sé cruinnithe ar leith le haghaidh a chúraimí faoi cholún 1 agus dá le haghaidh a chúraimí faoi cholúin 2 agus 3. Féadfaidh an Coimisiún foghrúpaí buana nó sealadacha den Bhord Eorpach um Leathsheoltóirí a bhunú agus cuireadh a thabhairt d’eagraíochtaí a dhéanann ionadaíocht ar leasanna thionscal na leathsheoltóirí agus geallsealbhóirí eile chuig na foghrúpaí sin mar bhreathnóirí. Ar an leibhéal náisiúnta, ainmneoidh na Ballstáit údarás inniúil náisiúnta amháin nó níos mó agus, ina measc siúd, pointe teagmhála aonair náisiúnta chun an Rialachán a chur chun feidhme. 1.6.Caibidil VI, VII, VIII – Forálacha Críochnaitheacha I gCaibidil VI, leagtar béim ar an oibleagáid atá ar gach páirtí rúndacht faisnéise íogaire gnó agus rún trádála a urramú. Tá feidhm ag an oibleagáid maidir leis an gCoimisiún, le húdaráis inniúla náisiúnta agus le húdaráis eile na mBallstát, chomh maith le gach ionadaí agus saineolaí a fhreastalaíonn ar chruinnithe de chuid an Bhoird Eorpaigh um Leathsheoltóirí agus an Choiste. Bunaítear sa Chaibidil freisin rialacha maidir le pionóis agus fíneálacha éifeachtacha, comhréireacha agus athchomhairleacha i leith neamhchomhlíonadh na n‑oibleagáidí faoin Rialachán seo, faoi réir coimircí iomchuí. Féadfaidh an Coimisiún íocaíochtaí pionósacha tréimhsiúla a fhorchur i gcás mhainneachtain na ngnóthas ábhartha glacadh le horduithe áirithe i ngéarchéim leathsheoltóra agus tús áite a thabhairt dóibh. Ina theannta sin, féadfaidh an Coimisiún fíneálacha a ghearradh ar ghnóthas a sholáthraíonn faisnéis mhícheart, neamhiomlán nó mhíthreorach, nó nach soláthraíonn an fhaisnéis laistigh den teorainn ama atá leagtha síos. I gCaibidil VII leagtar amach na rialacha agus na coinníollacha maidir le feidhmiú cumhachtaí tarmligthe agus cumhachtaí cur chun feidhme Leis an togra tugtar de chumhacht don Choimisiún gníomhartha cur chun feidhme a ghlacadh, i gcás inarb iomchuí, chun sonraíocht nós imeachta a chumasú agus chun cur i bhfeidhm aonfhoirmeach an Rialacháin agus na ngníomhartha tarmligthe a áirithiú chun Iarscríbhinn I (na gníomhaíochtaí a leagtar amach inti ar bhealach atá comhsheasmhach le cuspóirí an Tionscnaimh) agus Iarscríbhinn II (na táscairí intomhaiste agus na forálacha maidir le creat faireacháin agus meastóireachta a bhunú chun an Rialachán seo a fhorlíonadh) a leasú. I gCaibidil VIII tá leasuithe ar ghníomhartha eile, lena n‑áirítear an clár don Eoraip Dhigiteach, agus oibleagáid ar an gCoimisiún tuarascálacha rialta a ullmhú le haghaidh na meastóireachta agus an athbhreithnithe ar an Rialachán chuig Parlaimint na hEorpa agus chuig an gComhairle.



2022/0032 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena mbunaítear creat beart chun éiceachóras leathsheoltóirí na hEorpa a neartú (an Ionstraim Eorpach um Shliseanna) (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 173(3), Airteagal 182(1), Airteagal 183 agus Airteagal 114 de,

Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Tá leathsheoltóirí i gcroílár aon ghairis dhigitigh: ó fhóin chliste agus gluaisteáin, trí fheidhmchláir agus bonneagair chriticiúla i réimse na sláinte, an fhuinnimh, na cumarsáide agus an uathoibrithe go dtí an chuid is mó d’earnálacha eile na tionsclaíochta. Cé go bhfuil leathsheoltóirí fíor-riachtanach d’fheidhmiú an gheilleagair nua-aimseartha agus na sochaí nua-aimseartha, tá bristeacha gan fasach sa soláthar tar éis tarlú san Aontas. Comhartha go bhfuil easnaimh bhuana agus thromchúiseacha struchtúracha ar shlabhra luacha agus soláthair leathsheoltóirí an Aontais atá sa ghanntanas atá ann faoi láthair sa soláthar. Nochtaigh na bristeacha leochaileachtaí fadtréimhseacha i ndáil leis sin, go háirithe spleáchas láidir tríú tír ar mhonaraíocht agus dearadh sliseanna. (2)Ba cheart creat a bhunú chun athléimneacht an Aontais i réimse na dteicneolaíochtaí leathsheoltóra a mhéadú, infheistíocht a spreagadh, cumais shlabhra soláthair leathsheoltóirí an Aontais a neartú, agus comhar a mhéadú i measc na mBallstát agus an Choimisiúin. (3)Tá dhá chuspóir leis an gcreat sin. Is é an chéad chuspóir na dálaí a áirithiú is gá le haghaidh iomaíochas agus acmhainneacht nuálaíochta an Aontais agus oiriúnú an tionscail d’athruithe struchtúracha i ngeall ar thimthriallta nuálaíochta tapa agus an gá le hinbhuanaitheacht a áirithiú. Is é an dara cuspóir, ar leithligh ón gcéad cheann agus go comhlántach leis, feidhmiú an mhargaidh inmheánaigh a fheabhsú trí chreat dlíthiúil aonfhoirmeach de chuid an Aontais a leagan síos chun athléimneacht agus slándáil soláthair an Aontais a mhéadú i réimse na dteicneolaíochtaí leathsheoltóra. (4)Is gá bearta a dhéanamh chun acmhainneacht a fhorbairt agus earnáil leathsheoltóirí an Aontais a neartú i gcomhréir le hAirteagal 173(3) den Chonradh. Ní bhaineann comhchuibhiú na ndlíthe náisiúnta ná na rialachán náisiúnta leis na bearta sin. I ndáil leis an méid sin, ba cheart don Aontas iomaíochas agus athléimneacht an bhoinn theicneolaíoch agus thionsclaíoch leathsheoltóra a threisiú, agus an tráth céanna acmhainneacht nuálaíochta a earnála leathsheoltóirí a neartú, an spleáchas ar líon teoranta cuideachtaí agus limistéir gheografacha tríú tír a laghdú, agus a acmhainneacht comhpháirteanna ardfhorbartha a dhearadh agus a tháirgeadh a neartú. Ba cheart an Tionscnamh Sliseanna don Eoraip (an ‘Tionscnamh’) a bheith ina thacú leis na haidhmeanna sin tríd an mbearna a dhúnadh idir ardchumais taighde agus nuálaíochta na hEorpa agus saothrú tionsclaíoch inbhuanaithe na gcumas sin. Ba cheart dó fothú acmhainneachta a chur chun cinn chun dearadh, táirgeadh agus comhtháthú córas a éascú i dteicneolaíochtaí leathsheoltóra den chéad ghlúin eile agus chun feabhas a chur ar an gcomhar i measc príomhghníomhaithe ar fud an Aontais, rud a neartódh slabhraí soláthair agus luacha leathsheoltóirí na hEorpa, a fhreastalódh ar phríomhearnálacha tionsclaíocha agus a chruthódh margaí nua. (5)Tá úsáid leathsheoltóirí ríthábhachtach do roinnt earnálacha eacnamaíocha agus feidhmeanna sochaíocha san Aontas agus, dá bhrí sin, tá soláthar athléimneach fíor-riachtanach d’fheidhmiú an mhargaidh inmheánaigh. Mar gheall ar chúrsaíocht leathan táirgí leathsheoltóra thar teorainneacha, is fearr aghaidh a thabhairt ar athléimneacht agus slándáil an tsoláthair leathsheoltóirí trí reachtaíocht chomhchuibhithe de chuid an Aontais bunaithe ar Airteagal 114 den Chonradh. D’fhonn bearta comhordaithe a bheith ann chun athléimneacht a fhorbairt, tá gá le rialacha comhchuibhithe chun cur chun feidhme tionscadal sonrach a éascú, ar tionscadail iad a chuireann le slándáil soláthair leathsheoltóirí san Aontas. Ba cheart an sásra um fhaireachán agus freagairt ar ghéarchéimeanna atá beartaithe a bheith aonfhoirmeach chun cur chuige comhordaithe a chumasú maidir le hullmhacht an tslabhra luacha trasteorann leathsheoltóirí i gcomhair géarchéimeanna. (6)Tacófar le baint amach na gcuspóirí sin le sásra rialachais. Ar leibhéal an Aontais, bunaítear leis an Rialachán seo an Bord Eorpach um Leathsheoltóirí, ar a mbeidh ionadaithe ó na Ballstáit agus a mbeidh an Coimisiún ina chathaoirleach air. Cuirfidh an Bord Eorpach um Leathsheoltóirí comhairle agus cúnamh ar fáil don Choimisiún maidir le ceisteanna sonracha, lena n‑áirítear cur i bhfeidhm comhsheasmhach an Rialacháin seo, rud a d’éascódh comhar idir na Ballstáit agus malartú faisnéise maidir le saincheisteanna a bhaineann leis an Rialachán seo. Ba cheart don Bhord Eorpach um Leathsheoltóirí cruinnithe ar leithligh a reáchtáil dá chúraimí faoi na caibidlí éagsúla den Rialachán seo. Féadfar comhdhéanamh éagsúil de na hionadaithe ardleibhéil a bheith ag na cruinnithe éagsúla agus féadfaidh an Coimisiún foghrúpaí a bhunú. (7)I bhfianaise chineál domhandaithe an tslabhra soláthair leathsheoltóirí, is gné thábhachtach é an comhar idirnáisiúnta le tríú tíortha chun athléimneacht in éiceachóras leathsheoltóirí an Aontais a bhaint amach. Ba cheart go gcuirfeadh na gníomhaíochtaí arna ndéanamh faoin Rialachán seo ar chumas an Aontais ról níos láidre a bheith aige freisin, mar ionad barr feabhais, in éiceachóras domhanda idirspleách leathsheoltóirí a fheidhmíonn níos fearr. Ba cheart don Choimisiún, le cúnamh ón mBord Eorpach um Leathsheoltóirí, oibriú i gcomhar le tríú tíortha agus comhpháirtíochtaí a thógáil leo d’fhonn réitigh a lorg chun aghaidh a thabhairt, a mhéid is féidir, ar bhristeacha sa slabhra soláthair leathsheoltóirí. (8)Príomhthréith san earnáil leathsheoltóirí is ea costais forbartha agus nuálaíochta atá an-ard agus costais atá an-ard chun saoráidí tástála agus turgnamhaíochta úrscothacha a thógáil chun tacú leis an táirgeacht thionsclaíoch. Tá tionchar díreach aige sin ar iomaíochas agus ar acmhainneacht nuálaíochta thionscal an Aontais, agus ar shlándáil agus athléimneacht an tsoláthair chom maith. I bhfianaise na gceachtanna a foghlaimíodh ó na ganntanais a bhí ann le déanaí san Aontas agus ar fud an domhain agus i bhfianaise éabhlóid ghasta na ndúshlán teicneolaíochta agus na dtimthriallta nuálaíochta a dhéanann difear don slabhra luacha leathsheoltóirí, is gá acmhainneacht iomaíochais, athléimneachta agus nuálaíochta an Aontais a neartú trí bhíthin bhunú an Tionscnaimh. (9)Is iad na Ballstáit go príomha atá freagrach as bonn láidir tionsclaíoch, iomaíoch, inbhuanaithe agus nuálach a chothú san Aontas. Mar sin féin, mar gheall ar chineál agus scála dhúshlán na nuálaíochta san earnáil leathsheoltóirí, ní mór gníomhaíocht a dhéanamh i gcomhar ar leibhéal an Aontais. (10)Tá sé mar chuspóir ag an gClár Réime Fís Eorpach a bhunaítear le Rialachán (AE) 2021/695 ó Pharlaimint na hEorpa agus ón gComhairle (Fís Eorpach) – an Clár Réime um Thaighde agus um Nuálaíocht – an Limistéar Eorpach Taighde (LET) a neartú, agus é a spreagadh le bheith níos iomaíche, lena n‑áirítear a bheith níos iomaíche ina earnáil tionsclaíochta, agus gach gníomhaíocht taighde agus nuálaíochta (T&N) á cur chun cinn chun tosaíochtaí agus gealltanais straitéiseacha an Aontais a bhaint amach, arb é is aidhm dóibh ar deireadh an tsíocháin, luachanna an Aontais agus dea-bhail a phobal a chur chun cinn. Mar phríomhthosaíocht de chuid an Aontais, níor cheart na hacmhainní airgeadais iomlána a leithdháiltear ar an gclár a laghdú agus ba cheart an laghdú ar acmhainní airgeadais an chláir, arb é is aidhm dó imchlúdach airgeadais an chláir don Eoraip Dhigiteach a threisiú chun rannchuidiú leis an tionscnamh Sliseanna don Eoraip, a chúiteamh ó fhoinse eile. Mar iarmhairt air sin, gan dochar do shainphribhléidí institiúideacha Pharlaimint na hEorpa agus na Comhairle, ba cheart méid leithreasuithe faoi chomhair gealltanas atá coibhéiseach leis an laghdú a chur ar fáil d’Fhís Eorpach i gcaitheamh na tréimhse 2023-2027, ar méid é a d’eascródh as neamhchur chun feidhme iomlán nó páirteach tionscadal ar leis an gclár sin iad nó leis an gclár a tháinig roimhe, dá bhforáiltear in Airteagal 15(3) de Rialachán (AE, Euratom) 2018/1046 ó Pharlaimint na hEorpa agus ón gComhairle (an Rialachán Airgeadais). Beidh an méid sin de bhreis ar an EUR 0.5 billiún (i bpraghsanna 2018) atá luaite cheana féin sa Dearbhú Comhpháirteach ó Pharlaimint na hEorpa, ón gComhairle agus ón gCoimisiún maidir le hathúsáid na gcistí saortha i ndáil leis an gclár taighde. (11)Chun an taighde teicneolaíochta leathsheoltóra agus na hacmhainneachtaí nuálaíochta a thabhairt don Aontas a bhfuil gá leo chun a chuid infheistíochtaí taighde agus tionsclaíocha a choinneáil ar imeall tosaigh, agus chun an bhearna atá ann faoi láthair idir taighde agus forbairt agus monaraíocht a líonadh, ba cheart don Aontas agus do na Ballstáit a gcuid iarrachtaí a chomhordú ar bhealach níos fearr agus ba cheart dóibh comh-infheistiú. Chun an méid sin a bhaint amach, ba cheart don Aontas agus do na Ballstáit spriocanna an aistrithe ghlais agus dhigitigh araon a chur san áireamh. Trí chomhpháirteanna agus gníomhaíochtaí uile an Tionscnaimh, ba cheart, a mhéid is féidir, na tairbhí a bhaineann le cur i bhfeidhm na dteicneolaíochtaí leathsheoltóra a phríomhshruthú agus a uasmhéadú mar chumasóirí cumhachtacha don aistriú inbhuanaitheachta a bhféadfadh táirgí nua agus úsáid acmhainní atá níos éifeachtúla, níos éifeachtaí, níos glaine agus níos marthanaí a bheith mar thoradh orthu, lena n‑áirítear fuinneamh agus ábhair atá riachtanach do tháirgeacht agus d’úsáid shaolré iomlán na leathsheoltóirí. (12)Chun a chuspóir ginearálta a bhaint amach, agus chun aghaidh a thabhairt ar dhúshláin soláthair agus éilimh an éiceachórais leathsheoltóirí atá ann faoi láthair, ba cheart cúig phríomh-chomhpháirt a chuimsiú sa Tionscnamh. Ar an gcéad dul síos, chun acmhainneacht dearthóireachta na hEorpa a threisiú, ba cheart don Tionscnamh tacú le gníomhaíochtaí chun ardán fíorúil a fhorbairt a bheadh ar fáil ar fud an Aontais. Ba cheart don ardán pobail na gcomhlachtaí dearthóireachta, FBManna agus na ngnólachtaí nuathionscanta agus na soláthróirí maoine intleachtúla agus uirlisí a nascadh le heagraíochtaí taighde agus teicneolaíochta chun réitigh fréamhshamhla fíorúla a sholáthar bunaithe ar chomhfhorbairt na teicneolaíochta. Ar an dara dul síos, chun slándáil agus athléimneacht an tsoláthair a neartú agus spleáchas an Aontais ar tháirgeacht tríú tír a laghdú, ba cheart don Tionscnamh tacú le forbairt línte píolótacha agus le rochtain orthu. Ba cheart do na línte píolótacha saoráid a sholáthar don tionscal chun teicneolaíochtaí leathsheoltóra agus coincheapa deartha córais a thástáil agus a bhailíochtú agus chun turgnamh a dhéanamh orthu ar leibhéil ullmhachta teicneolaíochta atá níos airde ná leibhéal 3 ach faoi bhun leibhéal 8 agus na tionchair ar an gcomhshaol á laghdú a mhéid is féidir an tráth céanna. Tá gá le hinfheistíochtaí Aontais chomh maith le hinfheistíocht na mBallstát agus na hearnála príobháidí i línte píolótacha chun aghaidh a thabhairt ar an dúshlán struchtúrach agus ar an gcliseadh margaidh atá ann faoi láthair i gcás nach bhfuil saoráidí den sórt sin ar fáil san Aontas, rud a chuireann bac ar acmhainn nuálaíochta agus ar iomaíochas domhanda an Aontais. Ar an tríú dul síos, d’fhonn infheistíochtaí i dteicneolaíochtaí malartacha a chumasú, amhail teicneolaíochtaí candamacha, lena gcuidítear le forbairt na hearnála leathsheoltóirí, ba cheart don Tionscnamh tacú le gníomhaíochtaí lena n‑áirítear gníomhaíochtaí a bhaineann le leabharlanna dearthóireachta le haghaidh sliseanna candamacha, le línte píolótacha chun sliseanna candamacha a dhéanamh agus le saoráidí tástála agus turgnamhaíochta le haghaidh comhpháirteanna candamacha. Ar an gceathrú dul síos, d’fhonn úsáid na dteicneolaíochtaí leathsheoltóra a chur chun cinn, chun rochtain a sholáthar ar shaoráidí dearthóireachta agus línte píolótacha, agus chun aghaidh a thabhairt ar bhearnaí scileanna ar fud an Aontais, ba cheart don Tionscnamh tacú le bunú na lárionad inniúlachta do leathsheoltóirí i ngach Ballstát. Ba cheart rochtain ar bhonneagar a mhaoinítear go poiblí, amhail saoráidí píolótacha agus tástála, agus ar an líonra inniúlachta, a bheith oscailte do réimse leathan úsáideoirí agus ní mór an rochtain sin a thabhairt ar bhonn trédhearcach neamh-idirdhealaitheach agus ar théarmaí margaidh (nó ar bhonn an chostais móide corrlach réasúnta) do ghnóthais mhóra, agus féadfaidh FBManna tairbhe a bhaint as rochtain fhabhrach nó as praghsanna laghdaithe an tráth céanna. Is féidir le crostoirchiú níos leithne agus gnóthachain maidir le fios gnó agus barr feabhais eascairt as rochtain den sórt sin, lena n‑áirítear rochtain do chomhpháirtithe idirnáisiúnta taighde agus tráchtála, agus an tráth céanna rannchuidiú le gnóthú costais. Ar an gcúigiú dul síos, ba cheart don Choimisiún tacaíocht a bhunú a bheadh tiomnaithe do shaoráid chun infheistíocht a dhéanamh i leathsheoltóirí (mar chuid de na gníomhaíochtaí éascaithe infheistíochta a ndéantar cur síos orthu go comhchoiteann mar ‘an Ciste um Shliseanna’) lena molfaí réitigh chothromais agus fiachais araon, lena n‑áirítear saoráid mheasctha faoin gCiste InvestEU a bhunaítear le Rialachán (AE) 2021/523 ó Pharlaimint na hEorpa agus ón gComhairle, i ndlúthchomhar le Grúpa an Bhainc Eorpaigh Infheistíochta agus in éineacht le comhpháirtithe cur chun feidhme eile amhail bainc agus institiúidí náisiúnta le haghaidh spreagadh. Ba cheart do ghníomhaíochtaí ‘an Chiste um Shliseanna’ tacú le héiceachóras leathsheoltóirí dinimiciúil athléimneach a fhorbairt trí dheiseanna a chur ar fáil ar infhaighteacht mhéadaithe chun tacú le fás gnólachtaí nuathionscanta agus FBManna chomh maith le hinfheistíochtaí ar fud an tslabhra luacha, lena n‑áirítear deiseanna le haghaidh cuideachtaí eile sna slabhraí luacha leathsheoltóirí. Sa chomhthéacs sin, trí dheontais agus infheistíochtaí cothromais, cuirfidh an Chomhairle Nuálaíochta Eorpach tacaíocht bhreise thiomnaithe ar fáil do nuálaithe ardriosca a chruthaíonn margadh. (13)Chun na teorainneacha leis na hiarrachtaí ilroinnte infheistíochta poiblí agus príobháidí atá ann faoi láthair a shárú, chun comhtháthú, crostoirchiú agus toradh ar infheistíocht sna cláir leanúnacha a éascú agus chun fís straitéiseach chomhchoiteann de chuid an Aontais maidir le leathsheoltóirí a shaothrú mar bhealach chun uaillmhian an Aontais agus a Bhallstát ról ceannasach a áirithiú sa gheilleagar digiteach a bhaint amach, ba cheart don Tionscnamh Sliseanna don Eoraip comhordú níos fearr agus sineirgí níos dlúithe idir na cláir chistiúcháin atá ann cheana ar leibhéal an Aontais agus ar an leibhéal náisiúnta, comhordú agus comhoibriú níos fearr le geallsealbhóirí tionsclaíochta agus le príomh-gheallsealbhóirí de chuid na hearnála príobháidí agus infheistíochtaí breise le Ballstáit a éascú. Cruthaíodh leagan amach cur chun feidhme an Tionscnaimh chun acmhainní a chomhthiomsú ón Aontas, ó na Ballstáit agus ó thríú tíortha a bhfuil baint acu leis na Cláir de chuid an Aontais atá ann cheana, mar aon leis an earnáil phríobháideach. Dá bhrí sin, ní fhéadfar forbairt ar rath an Tionscnaimh ach le hiarracht chomhchoiteann ó na Ballstáit, i dteannta an Aontais, chun tacú leis na costais shuntasacha chaipitil agus le hinfhaighteacht fhorleathan an dearaidh fhíorúil araon, le hacmhainní a thástáil agus a phíolótú agus le heolas, scileanna agus inniúlachtaí a scaipeadh. I gcás inarb iomchuí, i bhfianaise shainiúlachtaí na ngníomhaíochtaí lena mbaineann, ba cheart tacú freisin le cuspóirí an Tionscnaimh, go sonrach le gníomhaíochtaí ‘an Chiste um Shliseanna’, trí shaoráid mheasctha faoin gCiste InvestEU. (14)Ba cheart tacaíocht ón Tionscnamh a úsáid ar bhealach comhréireach chun aghaidh a thabhairt ar chlistí margaidh nó ar chásanna infheistíochta fo-optamacha agus níor cheart do ghníomhaíochtaí maoiniú príobháideach a dhúbláil ná a phlódú ná níor cheart an iomaíocht a shaobhadh sa mhargadh inmheánach. Ba cheart breisluach soiléir don Aontas a bheith ag na gníomhaíochtaí.

(15)Ba cheart don Tionscnamh cur leis an mbonn láidir eolais agus feabhas a chur ar shineirgí le gníomhaíochtaí a dtacaíonn an tAontas agus na Ballstáit leo faoi láthair trí chláir agus gníomhaíochtaí taighde agus nuálaíocht i leathsheoltóirí agus i bhforbairt cuid den slabhra soláthair, go háirithe Fís Eorpach agus an clár don Eoraip Dhigiteach a bhunaítear le Rialachán (AE) 2021/694 ó Pharlaimint na hEorpa agus ón gComhairle arb é is aidhm dó faoin mbliain 2030 an tAontas a threisiú mar ghníomhaí domhanda i dteicneolaíocht leathsheoltóra agus a feidhmchláir, a bhfuil sciar domhanda aige sa mhonaraíocht atá ag dul i méid. Agus na gníomhaíochtaí sin á gcomhlánú aige, d’oibreodh an Tionscnamh i ndlúthchomhar le geallsealbhóirí ábhartha eile, lena n‑áirítear an Chomhghuaillíocht Thionsclaíoch um Próiseálaithe agus Teicneolaíochtaí Leathsheoltóra. (16)D’fhonn dlús a chur le cur chun feidhme ghníomhaíochtaí an Tionscnaimh, is gá rogha a thabhairt maidir le cuid de ghníomhaíochtaí an Tionscnaimh a chur chun feidhme, go háirithe maidir le línte píolótacha, trí ionstraim nua dlí, an Cuibhreannas Eorpach um Bonneagar Sliseanna (ECIC). Ba cheart pearsantacht dhlítheanach a bheith ag ECIC. Ciallaíonn sé sin, nuair a dhéantar iarratas ar na gníomhaíochtaí atá le maoiniú ag an Tionscnamh, gur féidir leis an ECIC féin, seachas na heintitis aonair in ECIC, a bheith ina iarratasóir. Ba cheart spreagadh an chomhair éifeachtaigh struchtúraigh idir eintitis dhlíthiúla, lena n‑áirítear Eagraíochtaí Taighde agus Teicneolaíochta, a bheith ina phríomhaidhm ag ECIC. Ar an gcúis sin, ní mór do ECIC rannpháirt a thabhairt do thrí eintiteas dhlíthiúla ar a laghad ó thrí Bhallstát agus ní mór é a fheidhmiú mar chuibhreannas san earnáil phríobháideach phoiblí le haghaidh gníomhaíocht shonrach. Níor cheart bunú iarbhír comhlachta nua de chuid an Aontais a bheith i gceist le bunú ECIC ná níor cheart é a bheith dírithe ar aon ghníomhaíocht shonrach amháin faoin Tionscnamh. Ba cheart dó aghaidh a thabhairt ar an mbearna atá i mbosca uirlisí an Aontais maidir le cistiú ó na Ballstáit, ó bhuiséad an Aontais agus ó infheistíocht phríobháideach a chomhcheangal chun gníomhaíochtaí an Tionscnaimh a chur chun feidhme. Go háirithe, is féidir sineirgí láidre a bhaint amach trí na línte píolótacha éagsúla in ECIC a fhorbairt le chéile, agus ranníocaíocht an Aontais á comhthiomsú le hacmhainní comhchoiteanna na mBallstát agus na rannpháirtithe eile. Ba cheart do bhuiséad ECIC a chuirfeadh na Ballstáit agus rannpháirtithe san earnáil phríobháideach ar fáil le linn a thréimhse réamh-mheasta oibríochta cloí le frámaí ama na ngníomhaíochtaí a chuirtear chun feidhme faoin Tionscnamh seo. Níor cheart don Choimisiún a bheith ina pháirtí go díreach sa Chuibhreannas. (17)Ba cheart cur chun feidhme príomha an Tionscnaimh a chur faoi chúram an Chomhghnóthais um Shliseanna arna bhunú le Rialachán XX/XX ón gComhairle lena leasaítear Rialachán (AE) 2021/2085 lena mbunaítear na Comhghnóthais faoin gclár Fís Eorpach, a mhéid a bhaineann leis an gComhghnóthas um Shliseanna. (18)D’fhonn bunú na gcumas monaraíochta agus na gcumas dearthóireachta lena mbaineann a spreagadh, agus ar an gcaoi sin slándáil an tsoláthair san Aontas a áirithiú, féadfaidh tacaíocht phoiblí a bheith iomchuí. I ndáil leis sin, is gá na critéir a leagan amach chun cur chun feidhme tionscadal sonrach a éascú, ar tionscadail iad a rannchuidíonn le cuspóirí an Rialacháin seo a bhaint amach agus idirdhealú á dhéanamh idir dhá chineál saoráide, eadhon: Saoráidí um Tháirgeadh Comhtháite agus Teilgcheártaí Oscailte AE. (19)Ba cheart do Shaoráidí um Tháirgeadh Comhtháite agus Teilgcheártaí Oscailte AE cumais monaraithe leathsheoltóirí a sholáthar atá ceannródaíoch san Aontas agus a chuireann le slándáil an tsoláthair agus le héiceachóras athléimneach sa mhargadh inmheánach. An fachtóir cáilitheach maidir le saoráid cheannródaíoch a tháirgeadh, d’fhéadfadh baint a bheith aige leis an nód teicneolaíochta, le hábhar foshraithe, amhail cairbíd sileacain agus nítríd ghailliam, agus le nuálaíocht eile i dtáirgí ar féidir léi feidhmíocht, teicneolaíocht phróisis nó feidhmíocht fuinnimh agus chomhshaoil níos fearr a chur ar fáil. Níor cheart saoráid a bhfuil cumas inchomparáide aici ar scála tionsclaíoch a bheith i láthair go substainteach go fóill ná tiomanta lena tógáil laistigh den Aontas, seachas saoráidí le haghaidh taighde agus forbartha nó láithreáin táirgeachta ar mhionscála. (20)I gcás ina gcuirfidh Teilgcheárta Oscailte AE acmhainneacht táirgeachta ar fáil do ghnóthais nach bhfuil baint acu le hoibreoir na saoráide, ba cheart don Teilgcheárta Oscailte AE deighilt feidhmeanna leordhóthanach éifeachtach a bhunú, a chur chun feidhme agus a choinneáil ar bun chun malartú faisnéise rúnda idir táirgeacht inmheánach agus táirgeacht sheachtrach a chosc. Ba cheart feidhm a bheith aige sin maidir le haon fhaisnéis a fhaightear sna próisis dearthóireachta agus sna próisis mhonaraíochta tosaigh nó chúil. (21)D’fhonn cáiliú mar Shaoráidí um Tháirgeadh Comhtháite nó Teilgcheártaí Oscailte AE, ba cheart tionchar dearfach soiléir a bheith ag bunú agus ag oibriú na saoráide ar an slabhra luacha leathsheoltóirí san Aontas, go háirithe i ndáil le soláthar athléimneach leathsheoltóirí a sholáthar d’úsáideoirí ar an margadh inmheánach. Ba cheart an tionchar ar roinnt Ballstát, lena n‑áirítear cuspóirí comhtháthaithe, a mheas mar cheann de na táscairí go bhfuil tionchar dearfach soiléir ag Saoráid Táirgeachta Chomhtháite agus Teilgcheárta Oscailte AE ar an slabhra luacha leathsheoltóirí san Aontas. (22)Tá sé tábhachtach nach mbeadh Saoráidí um Tháirgeadh Comhtháite ná Teilgcheártaí Oscailte AE faoi réir cur i bhfeidhm seach-chríochach oibleagáidí seirbhíse poiblí arna bhforchur ag tríú tíortha a d’fhéadfadh an bonn a bhaint dá gcumas a mbonneagar, a mbogearraí, a seirbhísí, a saoráidí, a sócmhainní, a n‑acmhainní, a maoin intleachtúil nó a bhfios gnó a úsáid, rudaí atá ag teastáil chun an oibleagáid a chomhlíonadh maidir le horduithe a bhfuil rátáil tosaíochta ag baint leo faoin Rialachán seo. (23)I bhfianaise na forbartha tapa ar theicneolaíochtaí leathsheoltóra agus chun iomaíochas tionsclaíoch an Aontais a neartú amach anseo, ba cheart do Shaoráidí um Tháirgeadh Comhtháite agus Teilgcheártaí Oscailte AE gealltanas a thabhairt go ndéanfar infheistíocht éifeachtúil leanúnach sna leathsheoltóirí den chéad ghlúin eile, lena n‑áirítear trí fhorbairtí nua a thástáil agus turgnamh a dhéanamh orthu trí bhíthin rochtain tosaíochta ar línte píolótacha arna mbunú ag an Tionscnamh Sliseanna don Eoraip, gan dochar do rochtain éifeachtach ag dreamanna eile. (24)Chun go mbeidh nós imeachta aonfhoirmeach trédhearcach ann chun aitheantas a bhaint amach mar Shaoráid Táirgeachta Chomhtháite agus mar Theilgcheárta Oscailte AE, ba cheart don Choimisiún an cinneadh aitheantais a ghlacadh tar éis do ghnóthas aonair nó do chuibhreannas ina bhfuil roinnt gnóthas iarratas a dhéanamh. Chun an tábhacht a bhaineann le cur chun feidhme comhordaithe comhoibritheach na saoráide atá beartaithe a chur san áireamh, maidir leis an mBallstát nó leis na Ballstáit ina bhfuil sé beartaithe ag an iarratasóir a shaoráidí a bhunú ba cheart don Choimisiún a ullmhacht nó a n‑ullmhacht tacú leis an mbunú a chur san áireamh ina mheasúnú. Thairis sin, agus measúnú á dhéanamh ar inmharthanacht an phlean gnó, d’fhéadfadh an Coimisiún taifead foriomlán an iarratasóra a chur san áireamh. I bhfianaise na bpribhléidí a bhaineann le haitheantas mar Shaoráid Táirgeachta Chomhtháite nó mar Theilgcheárta Oscailte AE, ba cheart don Choimisiún faireachán a dhéanamh féachaint an leanann na saoráidí ar deonaíodh an stádas sin dóibh de na critéir a leagtar amach sa Rialachán seo a chomhlíonadh. (25)I bhfianaise a thábhachtaí atá siad chun slándáil an tsoláthair a áirithiú agus chun éiceachóras leathsheoltóra athléimneach a chumasú, ba cheart a mheas go bhfuil Saoráidí um Tháirgeadh Comhtháite agus Teilgcheártaí Oscailte AE chun leas an phobail. Tá sé tábhachtach freisin slándáil an tsoláthair leathsheoltóirí a áirithiú i gcomhair digitiú lena gcumasaítear an t‑aistriú glas ag go leor earnálacha eile. Chun rannchuidiú le slándáil an tsoláthair leathsheoltóirí san Aontas, féadfaidh na Ballstáit scéimeanna tacaíochta a chur i bhfeidhm agus foráil a dhéanamh maidir le tacaíocht riaracháin i nósanna imeachta náisiúnta deonaithe ceadanna. Tá an méid sin gan dochar d’inniúlacht an Choimisiúin i réimse na Státchabhrach faoi Airteagail 107 agus 108 den Chonradh, i gcás inarb ábhartha. Ba cheart do na Ballstáit tacú le bunú Saoráidí um Tháirgeadh Comhtháite agus Teilgcheártaí Oscailte AE i gcomhréir le dlí an Aontais. (26)Ní mór Saoráidí um Tháirgeadh Comhtháite agus Teilgcheártaí Oscailte AE a chur ar bun a luaithe is féidir, agus an t‑ualach riaracháin a choinneáil chomh híseal agus is féidir. Ar an gcúis sin, ba cheart do